Syiah Nasitah lukis anime, terima tempahan dari Kanada
Oleh ZAKKINA WATI AHMAD TARMIZI

19 Disember 2020, 1:46 pm
SEREMBAN – Hanya bermula sekadar untuk mengisi masa ketika mendapatkan rawatan di hospital, seorang remaja tidak menyangka minat dan bakatnya untuk melukis mendapat perhatian daripada peminat anime termasuk dari luar negara untuk mendapatkan lukisannya.
Syiah Nasitah Ishak, 17, pelajar tingkatan lima Sekolah Menengah Kebangsaan (SMK) Pendeta Za’aba, dekat sini memberitahu, ada peminat anime dari Kanada dan Amerika Syarikat yang menempah lukisannya, dua tahun lalu.
“Pada waktu itu saya baharu berusia 15 tahun, saya menerima tempahan daripada akaun Instagram saya, luna_draw. Peminat anime berkenaan membayar 30 Dolar Kanada (RM180) kerana meminati lukisan saya.
“Saya mengambil masa sehari menyiapkan lukisan yang diminta iaitu Violet Evergarden. Itu pertama kali saya mendapat tempahan kerana saya hanya melukis pada waktu malam atau ketika saya berehat memandangkan saya masih dalam tempoh pemulihan selepas pembedahan tulang belakang,” katanya ketika ditemui Kosmo! di rumahnya di Taman Paroi Jaya, dekat sini baru-baru ini.
Syiah Nasitah memberitahu, dia juga ada menerima komisyen daripada seorang peminatnya dari Amerika Syarikat menggunakan bayaran dari paypal dengan bayaran 75 USD (RM260) beberapa tahun lalu.
Dia yang mahu melanjutkan pelajaran dalam bidang animasi selepas tamat Sijil Pelajaran Malaysia (SPM) menjelaskan, arwah datuknya, Mansor Yusop yang meninggal dunia kira-kira lima tahun lalu merupakan idolanya.

“Arwah datuk merupakan orang yang memberi semangat kepada saya untuk menyeburi bidang ini dengan lebih mendalam.
“Pada mulanya, dia mengajar saya melukis pemandangan namun saya pula akhirnya meminati bidang kartun anime ini,” katanya yang tidak pernah menyertai mana-mana kelas melukis sejak kecil lagi.
Syiah Nasitah berkata, dia bercadang menyertai kelas seni lukis daripada pelukis tersohor negara, Ismail Embong kerana mahu mendalami bidang tersebut.
“Saya telah mendaftar kelas lukisan pelukis tersebut namun terpaksa menangguhkan impian susulan Perintah Kawalan Pergerakan Bersyarat (PKPB). Jika ada rezeki saya akan menyertai program berkenaan,” katanya. – K! ONLINE


[VIDEO] Jenazah Tun Rahah tiba di Masjid Negara
19 Disember 2020, 2:24 pm
KUALA LUMPUR- Jenazah Allahyarham Tun Rahah Mohamed Noah, ibu kepada bekas Perdana Menteri, Datuk Seri Najib Tun Razak selamat tiba di Masjid Negara pukul 2.20 petang.
Najib dan isteri, Datin Seri Rosmah Mansor mengiringi jenazah untuk Istiadat Pengebumian Negara di Makam Pahlawan Masjid Negara, di sini.
Jenazah dibawa daripada Masjid Ar Rahah Kerinci untuk solat jenazah selepas Zuhur sebentar tadi. – K! ONLINE


Sasar sejuta remaja jadi ahli KafeTEEN
Oleh AMREE AHMAD

19 Disember 2020, 3:06 pm
PUTRAJAYA – Kementerian Pembangunan Wanita, Keluarga dan Masyarakat menyasarkan untuk menambah sehingga sejuta remaja menjadi ahli program KafeTEEN pada tahun depan.
Menterinya, Datuk Seri Rina Mohd. Harun berkata, sasaran itu tidak mustahil dicapai menerusi pelbagai program diatur seluruh negara termasuk penggunaan pusat mobile atau bergerak.
“Setakat ini, kita ada sebuah trak diubah suai jadi premis mudah alih Pusat Remaja KafeTEEN dan saya berharap bilangannya ditambah kepada 10 buah dalam masa terdekat,” katanya.
Beliau berkata demikian pada sidang akhbar selepas melancarkan Program #JomChillOut @ KafeTEEN dan Pusat Remaja KafeTEEN mobile di kejiranan Fasa B, Presint 8 di sini hari ini.
Program itu anjuran Lembaga Penduduk dan Pembangunan Keluarga Negara (LPPKN) itu turut dihadiri Pengerusinya, Datuk Mohd. Nizar Zakaria dan Ketua Pengarahnya, Abdul Shukur Abdullah. – K! ONLINE


Masyarakat Jawa Timur ragu-ragu status halal vaksin
Oleh KOSMO!

19 Disember 2020, 3:13 pm
JAKARTA – Penduduk di Jawa Timur masih mempunyai rasa sangsi tentang penggunaan bahan halal dan haram dalam vaksin yang bakal diberikan oleh kerajaan Indonesia.
Perkara ini disampaikan oleh Gabenor Jawa Timur, Khofifah Indar Parawansa ketika meninjau pelaksanaan simulasi suntikan vaksin Covid-19 di Rumah Sakit Islam Jemursari (RSI), Surabaya, semalam.
“Salah satu perkara yang sering diluahkan rakyat adalah status halal vaksin. Pemantauan bersama dengan Ketua Dewan Ulama Indonesia, KH Miftakhul Akhyar bertujuan memastikan dan menjamin status halal vaksin,” kata Khofifah.
Bekas Menteri Sosial itu juga memberitahu pihaknya masih menunggu arahan kerajaan pusat untuk menerima vaksin.
Walaupun begitu, Khofifah memberitahu wilayah Jawa Timur telah menyediakan 2,404 vaksin untuk tujuh kumpulan dan semuanya telah disahkan.
Dalam pelaksanaan suntikan vaksin, setiap kabupaten atau kota akan diberikan panduan lengkap daripada Pasukan Petugas Vaksin bagi memastikan mereka dapat mengikuti keseluruhan proses mengikut prosedur yang betul.

“Dalam Pasukan Petugas Covid-19 ada diterangkan tentang tindakan susulan pasca-imunisasi. Ini bermakna pelbagai usaha dilakukan secara menyeluruh,” katanya.
Awal minggu ini, Presiden Joko Widodo mengumumkan suntikan vaksin percuma untuk seluruh rakyat Indonesia. – Agensi


Dua kluster baharu di Johor
Oleh MOHAMAD FAIZAL HASHIM

19 Disember 2020, 1:35 pm
JOHOR BAHRU – Dua kluster baharu dikesan di negeri ini iaitu Kluster Utama Rini dan Kluster Tembok Gajah yang menyumbang kepada peningkatan kes Covid-19 kepada 77 kes baharu dilaporkan.
Pengerusi Jawatankuasa Kesihatan Dan Alam Sekitar Negeri, R. Vidyananthan berkata, Kluster Tembok Gajah melibatkan fasiliti Penjara Kluang di Daerah Kluang manakala Kluster Utama Rini melibatkan daerah Johor Bahru, Kulai dan Pontian.
Beliau berkata, daripada 77 kes baharu dilaporkan, 18 kes melibatkan kluster-kluster sedia ada, 16 kes daripada kluster baharu, 22 kes daripada saringan kontak rapat, 19 kes daripada lain-lain saringan Covid-19 dan dua kes import luar negara.
“Kes indeks bagi Kluster Tembok Gajah ini telah dilaporkan positif Covid-19 pada 16 Disember lalu melalui saringan individu bergejala. Sehingga semalam, seramai 52 individu telah disaring dan 13 daripadanya dikesan positif Covid-19.
“Susulan itu, Perintah Kawalan Pergerakan Diperketatkan (PKPD) dilaksanakan di Penjara Kluang dan Kuarters Penjara berkuatkuasa hari ini sehingga 31 Disember ini,” katanya dalam satu kenyataan hari ini.
Vidyananthan berkata, kes indeks bagi Kluster Utama Rini telah dilaporkan positif Covid-19 pada 11 Disember lalu telah melalui saringan individu bergejala.

Katanya, sehingga semalam, sebanyak 22 kes telah dikesan positif COVID-19 dalam kluster ini selepas seramai 100 individu telah menjalani ujian saringan.
“Pertambahan 77 kes baharu dilaporkan semalam menjadikan kumulatif kes Covid-19 yang dilaporkan adalah sebanyak 2,912 kes.
“Daripada jumlah itu, 1,779 kes telah pulih manakala 1,101 kes yang aktif telah diasingkan dan diberi rawatan di hospital. Kumulatif kematian setakat ini adalah sebanyak 32 kes,” katanya lagi.
Beliau berkata, pertambahan dua kluster baharu itu menjadikan kumulatif kluster aktif di negeri ini adalah sebanyak 21 antaranya Kluster Cahaya Mahsuri (mukim Tebrau), Kluster Desa Idaman (mukim Senai), Kluster Langkasuka (mukim Tebrau), Kluster Tenun Merah (mukim Simpang Kanan) dan Kluster Jalan Dalam (mukim Pulai).
Katanya, pengesanan kontak rapat dan ujian Covid-19 masih lagi giat dijalankan oleh Pejabat Kesihatan Daerah terlibat. – K! ONLINE


[VIDEO] Jenazah Tun Rahah selamat disemadikan
19 Disember 2020, 4:10 pm
KUALA LUMPUR – Cuaca mendung dan tenang mengiringi pemergian Tun Rahah Mohamed Noah, ibu kepada bekas Perdana Menteri, Datuk Seri Najib Tun Razak petang tadi.
Allahyarham tiba di Masjid Negara diiringi Datuk Seri Najib Tun Razak dan isteri, Datin Seri Rosmah Mansur untuk disemadikan dengan Istiadat Pengebumian Negara.
Imam Besar Masjid Negara, Ehsan Mohd. Husni memimpin solat jenazah dan bacaan talkin.
Jenazah selamat disemadikan pukul 3.15 petang tadi dengan penyerahan bendera Malaysia daripada oleh Timbalan Ketua Setiausaha Kanan Jabatan Perdana Menteri, Datuk Sallehhuddin Hassan kepada Najib.
Raja Permaisuri Agong, Tunku Hajah Azizah Aminah Maimunah Iskandariah berkenan mencemar duli berangkat tiba ke istiadat tersebut.
Orang ramai turut memenuhi pekarangan Masjid Negara bagi memberikan penghormatan terakhir kepada Allahyarham.

Jenazah dibawa dari Masjid Ar Rahah selepas dimandi serta dikafankan dan diiringi Najib dan Rosmah.
Terdahulu, Sultan Selangor, Sultan Sharafuddin Idris Shah dan Sultan Perak, Sultan Nazrin Muizzuddin Shah berangkat tiba di Masjid Ar Rahah untuk memberikan penghormatan terakhir kepada Allahyarham.
Selain itu, bekas Perdana Menteri Tun Dr. Mahathir Mohamad dan Tun Dr. Siti Hasmah turut hadir untuk memberikan penghormatan terakhir.
Tun Rahah, 87, yang juga balu kepada Perdana Menteri Kedua, Tun Abdul Razak meninggal dunia di Pusat Perubatan Prince Court di ibu negara pukul 4.45 petang semalam. – K! ONLINE


Nenek 73 tahun mangsa Love Scam
Oleh KOSMO!

19 Disember 2020, 1:50 pm
Oleh MOHD. SHAHRULANOOR ISHAK
BENTONG – Nenek berusia 73 tahun di sini kerugian RM61,500 selepas diperdaya cinta lelaki lebih muda ketika kejadian semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa mula berkenalan dengan suspek sejak April lalu.
“Pada April, mangsa telah berkenalan dengan lelaki bernama Kelvin Chen Lee melalui Facebook dan telah menjalin cinta.
“Kelvin meminta untuk meminjam RM100,000 dan berjanji membayar semula,” ujar beliau menerusi satu kenyataan hari ini.
Mohd. Wazir menambah, mangsa tanpa curiga telah memasukkan RM61,500 melalui empat transaksi di kaunter sebuah bank ke dalam akaun milik individu tidak dikenali.

Ujar Mohd. Wazir lagi, Kelvin seterusnya mengarahkan mangsa memasukkan baki wang ke dalam nombor akaun milik individu berbeza di bank berlainan.
“Di kaunter bank itu, pihak bank memaklumkan nombor akaun tersebut milik scammer (penipu) dan menasihati mangsa supaya membuat laporan polis,” katanya.
Mangsa membuat laporan di Ibu Pejabat Polis Daerah Bentong semalam dan kes disiasat mengikut Seksyen 420 Kanun Keseksaan. – K! ONLINE


Pengayuh basikal maut di Putrajaya
Oleh SITI A'ISYAH SUKAIMI

19 Disember 2020, 1:03 pm
PUTRAJAYA – Seorang pengayuh basikal wanita maut dalam kejadian kemalangan membabitkan sebuah lori di Jambatan Putrajaya yang juga laluan ke Presint 8, Presint 9 dan Presint 10 di sini hari ini.
Difahamkan dalam kejadian pukul 9.40 pagi, mangsa yang berusia 34 tahun dari Subang Jaya, Selangor meninggal dunia di lokasi kemalangan.
Seorang saksi, Mohd. Shukri @ Budiman Hassan, 43, berkata, dia menyedari kejadian tersebut sewaktu melalui laluan di Presint 10 untuk pulang ke rumahnya di Presint 11.
“Saya baru habis beriadah serta menggunakan laluan di Presint 10 untuk pulang ke rumah dan ketika itu, saya sedang memandu di belakang sebuah lori.
“Kemudian, saya ternampak lori tersebut seolah-olah seperti terbabas dan saya memperlahankan pemanduan. Tiba-tiba saya ternampak sesuatu objek terjatuh di atas jalan,” katanya ketika dihubungi Kosmo! di sini hari ini.
Keadaan basikal mangsa.
Saksi tersebut berkata, dia menyangkakan objek yang terjatuh itu adalah barangan seterusnya menyedari ia mangsa kemalangan membabitkan pengayuh basikal.

Ujarnya lagi, dia membunyikan hon bagi memaklumkan pemandu lori tersebut dan memberhentikan keretanya untuk melihat keadaan mangsa yang terbaring di atas jalan.
“Saya periksa nadi mangsa dan keadaannya sudah tidak bernyawa. Saya terus menghubungi ambulans serta polis bagi memaklumkan kejadian itu.
“Pada masa sama, terdapat sekumpulan pengayuh basikal melalui jalan tersebut dan turut berhenti bagi memberikan pertolongan,” katanya.
Dalam pada itu, Mohd Shukri berkata, dia tidak nampak lori tersebut berlanggar dengan mangsa dan hanya menyedari selepas terlihat wanita itu terbaring.
“Saya nampak lori tetapi tidak nampak kejadian ia berlanggar. Saya ingatkan lori itu terbabas rupanya terdapat mangsa kemalangan pengayuh basikal,” katanya.
Ditanya mengenai keadaan mangsa, saksi tersebut berkata, mangsa dilihat mengalami luka selain terdapat sedikit kesan tayar manakala topi keledar yang dipakai turut pecah.
“Keluarga mangsa ketika dihubungi memaklumkan mangsa berasal dari Subang Jaya dan datang ke Putrajaya seorang diri untuk menjalankan aktiviti kayuhan basikal,” katanya.
Sementara itu, Timbalan Ketua Polis Daerah Putrajaya, Superintendan Vijaya Rao Samachulu ketika dihubungi mengesahkan kejadian itu manakala, pemandu lori serta lori tersebut ditahan untuk siasatan mengikut Seksyen 41 Akta Pengangkutan Jalan (APJ) 1987. -K! ONLINE


Empat model AADK tangani isu dadah di 155 KBT seluruh negara
Oleh AFIFI HAFIZ MOHD NOR

19 Disember 2020, 2:29 pm
PORT DICKSON – Agensi Anti Dadah Kebangsaan (AADK) telah berjaya menyediakan empat model utama untuk menangani masalah penagihan dadah di 155 Kawasan Berisiko Tinggi (KBT) di seluruh negara.
Menurut Ketua Pengarah AADK, Datuk Seri Zulkifli Abdullah, daripada jumlah itu 136 kawasan di Semenanjung Malaysia manakala 12 kawasan di Sabah dan tujuh di Sarawak.
Katanya, AADK telah membangunkan satu instrumen untuk mengukur penghijauan kawasan berisiko tinggi.
“Tiga objektif yang dijadikan sebagai indikator menghijaukan kawasan seperti mengurangkan penagih baharu yang dikesan.
“Meningkatkan perkhidmatan rawatan dan pemulihan serta meningkatkan kerjasama dan penglibatan komuniti dan pelbagai agensi pelaksana,” katanya.
Beliau berkata demikian pada sidang akhbar selepas Mesyuarat Penilaian Program Inisiatif Bersepadu Bagi Menangani Masalah Penagihan Dadah, Substam dan Pelencongan Sosial di Hotel Grand Lexis di sini hari ini.

Tambahnya, pecahan daripada jumlah itu 24 kawasan merupakan Perumahan Projek Perumahan Rakyat, kawasan perkampungan nelayan (23), kawasan Felda (10) dan kawasan bercampur (98).
“AADK memohon supaya kerajaan pusat dan kerajaan negeri dapat mengekalkan komitmen terhadap inisiatif ini terutamanya membantu dari segi keperluan sumber logistik dan peruntukan kewangan bagi memastikan kesinambungan Dadah Terkawal 2025 dapat direalisasikan,” tambahnya.
Sementara itu, katanya, AADK sebelum ini telah menjalankan Projek Rintis di 12 kawasan yang dipilih untuk membangunkan model-model yang sesuai.
“Eksperimen di 12 kawasan itu telah berjaya memberi keputusan dan dapat mendedahkan kekuatan dan kekurangam yang perlu diperbaiki.
“Daripada 12 kawasan yang bermula dengan kawasan merah semuanya telah bertukar menjadi hijau kecuali Petaling Jaya (Selangor), Pulau Langkawi (Kedah) dan Pengkalan Chepa (Kelantan),” katanya.
Jelasnya lagi, terdapat beberapa faktor menyumbang kepada hasil yang positif antaranya peranan pegawai daerah yang menonjol dan menggerakkan semua jabatan serta agensi di kawasan pentadbiran daerah. – K! ONLINE


Yadim bantah program Miss/Mrs Plus World Malaysia 2020
Oleh LUQMAN RIDHWAN MOHAMED NOR

19 Disember 2020, 12:20 pm
PETALING JAYA – Yayasan Dakwah Islamiah Malaysia (Yadim) membantah dan kesal dengan acara Grand Final Gala Night bagi Miss/Mrs Plus World Malaysia 2020 yang dijadualkan berlangsung di Hotel Sunway Putra, Kuala Lumpur pada 2 Januari depan.
Yang Dipertuanya, Nasrudin Hassan berkata, penganjuran program seperti itu memberi isyarat salah kepada rakyat bahawa kerajaan merestui program sedemikan untuk disajikan kepada rakyat.
Sedangkan, katanya, umum mengetahui sikap kerajaan terutamanya Perdana Menteri yang amat serius dalam usaha membanteras segala aktiviti yang tidak menyumbang ke arah pembinaan akhlak dan adab terpuji.
“Tambahan pula dalam suasana menghadapi pandemik Covid-19, sebarang bentuk perhimpunan yang tidak mendesak harus dielakkan kerana risiko penularan tetap ada walaupun pengajur memberi jaminan pematuhan prosedur operasi standard ditetapkan.
“Inilah sikap yang diambil seluruh dunia termasuk penganjuran program-program hedonistik seperti Miss World 2021,” katanya dalam satu kenyataan hari ini.
Sehubungan, Nasrudin berkata, pihaknya akan menghantar memo bantahan secara rasmi kepada penganjur dan juga pihak berkuasa tempatan Isnin ini sebagai bukti komitmen mereka menentang sebarang penganjuran program yang tidak bermanfaat. – K! ONLINE


Hobi pikat burung jadi sumber rezeki
Oleh MOHD AZLI ADLAN

19 Disember 2020, 10:59 am
HULU TERENGGANU – Seorang lelaki tidak menyangka hobinya memikat burung sejak empat tahun lalu kini menjadi sumber pendapatan lumayan kepadanya.
Mohd. Nor Aziz, 43, yang bekerja kampung berkata, sarung perangkap burung atau lebih dikenali sebagai jebak yang dibuatnya menjadi perhatian ramai sehingga mendapat banyak tempahan sehingga ke seluruh negara.
“Pada mulanya saya meminta isteri menjahit sarung jebak untuk kegunaan sendiri. Rakan-rakan yang juga peminat burung tertarik dan mahu saya membuatnya untuk mereka juga.
“Permintaan terhadap sarung jebak semakin meningkat sejak pelaksanaan Perintah Kawalan Pergerakan (PKP) berikutan promosi mulut ke mulut dan laman sosial Facebook,” katanya ketika ditemui Kosmo! di rumahnya di Pantai Ali di sini semalam.
Mohd. Nor berkata, dia menerima kira-kira 300 tempahan membuat sarung jebak yang berharga RM25 setiap satu sejak
pelaksanaan PKP pada bulan Mac lalu.
Dia berkata, sarung jebak itu itu dijahit sendiri oleh isterinya, Nor Afida Akma Mohamad, 43, yang mampu menyiapkan
empat pasang sehari.

“Sarung jebak itu diperbuat dengan kain seperti pakaian tentera lama yang dibeli menerusi platform e-dagangan.
“Saiz sarung itu berbeza-beza mengikut jebak yang diberikan pemiliknya. Biasanya peminat burung dari sekitar Terengganu datang ke rumah saya untuk tujuan ukuran,” katanya.
Mohd. Nor yang juga bapa kepada tiga anak berkata, dia turut menjual jebak burung pada harga RM250 sebuah selain
burung merbok terlatih berharga antara RM200 hingga RM1,000.
Tambah beliau, dia mula jatuh cinta kepada burung selepas membeli seekor burung merbok daripada seorang rakannya
yang juga pemandu lori yang kesempitan wang empat tahun lalu.
“Lama-lama saya mula mengikut peminat burung lain ke dalam hutan memikat burung di sekitar Terengganu, belajar buat jebak dan melatih burung.
“Isteri saya yang pada mulanya tidak gemar dengan hobi (memikat burung) ini kini menggalakkan pula kerana ia mampu menghasilkan pendapatan kepada kami,” katanya. – K! ONLINE


Zarina Anjoulie kembali beraksi
Oleh SAIRUL ZAMRI MISRANI

19 Disember 2020, 12:30 pm
PETALING JAYA – Pelakon sensasi, Zarina Anjoulie membuat kemunculan semula dalam dunia hiburan apabila dikhabarkan bakal menerajui satu filem terbaharu arahan Mawi.
Menerusi satu hantaran foto yang dimuat naik Mawi di laman Instagram miliknya, dia mendedahkan barisan pelakon yang bakal membintangi naskhah bergenre komedi seram itu.
Difahamkan, Mawi bakal hadir dengan filem kedua arahannya bertajuk Hantu Kuat Ketawa yang membariskan legenda lawak negara, Saiful Apek dan beberapa pelakon hebat lain.
“Semalam meeting (mesyuarat) dengan Anju (Zarina Anjoulie) untuk projek filem Hantu Kuat Ketawa. Senang betul kerja dengan Anju dan suami dia.
“Cerita tak payah panjang-panjang. Dia terus on (setuju)! Makin tak sabar nak masuk set. Dapat rasa aura dia apabila bergabung dengan Saiful Apek, Syanie, Along Cham, dan Anas Tahir. Mesti best (seronok)!,” tulis Mawi pada ruangan kapsyen.
Difahamkan, Mawi juga bakal muncul sebagai pelakon undangan dalam filem tersebut.

Terdahulu, Zarina atau nama sebenarnya Zarina Anjoulie Lavocah Mohd. Fahizul, 33, menyepikan diri dalam dunia lakonan hampir enam tahun selepas kali terakhir muncul dalam filem Amir dan Loqman Pergi Ke Laut arahan sutradara Mamat Khalid pada 2014. – K! ONLINE


Rusa masih hidup selepas anak panah menembusi kepala
Oleh KOSMO!

19 Disember 2020, 11:00 am
TORONTO, Kanada – Seekor rusa jenis whitetail buck dianggap bernasib baik apabila tidak mengalami sebarang kecederaan serius walaupun terdapat sebatang anak panah tertusuk pada kepalanya.
Jurugambar hidupan liar, Lee-Anne Carver mengenali rusa yang diberi nama Carrot itu selepas haiwan itu kerap berkeliaran dekat kawasan rumahnya di Kenora, Ontario sejak tiga tahun lepas.
Menurut laporan NewYork Post kelmarin, suami Carver menyedari terdapat anak panah berwarna hijau terang telah menembusi kepala Carrot pada minggu lalu.
Apabila Carver keluar untuk menyiasat, Carrot kelihatan seperti tiada apa-apa yang berlaku, katanya kepada akhbar The Guardian.
“Ia satu keadaan yang menyeksakan untuk dilihat.
“Namun, rusa itu berkelakuan seperti biasa,” ujar Carver.

Walaupun pegawai tempatan telah berjanji kepada Carver bahawa mereka tidak akan mematikan Carrot, pegawai dan pemburu berpendapat, tindakan membuang anak panah mungkin lebih membahayakan nyawa rusa itu.
Ini kerana tusukan anak panah pada kepalanya sekarang mungkin mencegah pendarahan daripada berlaku.
Namun, menurut perkembangan terkini Carrot pada Rabu lalu, pegawai daripada Kementerian Sumber Asli dan Perhutanan Ontario dan Polis Wilayah Ontario berjaya memotong bahagian atas anak panah yang meterpacak pada kepala rusa itu.
Berita itu dikemas kini oleh Carver di laman Facebook yang diwujudkan atas nama “Carrot Magic Deer” dan sudah memiliki 1,181 pengikut.
“Bahagian bawah anak panah tidak dipotong namun khabar baiknya adalah jika proses penyembuhan berlaku seperti yang dirancang, anak panah akan tertanggal sendiri akhirnya.
“Masih terdapat risiko jangkitan tetapi jika semuanya berjalan seperti yang diharapkan, ia akan sembuh dan anak panah selebihnya akan keluar,” kata Carver. – Agensi


Tiga pos kawalan PGA dinaiki air
Oleh YATIMIN ABDULLAH

19 Disember 2020, 11:16 am
RANTAU PANJANG – Tiga buah pos kawalan Pasukan Gerakan Am (PGA) di sempadan Malaysia-Thailand di Rantau Panjang mula ditenggelami banjir susulan hujan lebat.
Tiga pos kawalan itu adalah Ibrahim Pencen, Sharifah dan Mek Gombak selepas air Sungai Golok melepasi paras bahaya.
Pegawai Pemerintah PGA Batalion 7, Superintendan Azhari Nusi berkata, pihaknya tidak menolak kemungkinan ada beberapa pos kawalan lagi akan berdepan situasi sama berpandukan kepada paras air Sungai Golok yang semakin menaik ketika ini.
Menurutnya, pada masa ini, anggota di tiga pos tersebut telah dipindahkan untuk keselamatan mereka.
“Bagaimanapun, penguatkuasaan kawalan keselamatan di sempadan Malaysia-Thailand tetap dijalankan dan dikawal ketat.
“Kami telah mengatur rondaan dan pemantauan bagi mengekang pihak yang bertanggungjawab mengambil kesempatan untuk melakukan aktiviti penyeludupan dan jenayah rentas sempadan,” katanya.

Azhari memberitahu, PGA sedia berdepan sebarang cabaran di musim banjir ini bagi memastikan kawalan sempadan negara berada pada tahap terbaik.
Katanya, hal ini bertepatan dengan amanah yang telah diberikan kepada PGA. – K! ONLINE


[VIDEO] Anak penyu terdampar di Pantai Teluk Ketapang
Oleh MOHD AZLI ADLAN

19 Disember 2020, 12:32 pm
KUALA NERUS – Seekor anak penyu daripada spesies karah ditemui terdampar dalam keadaan lemah di Pantai Teluk Ketapang di sini semalam.
Reptilia seberat lebih lima kilogram berkenaan ditemui orang awam sebelum dimaklumkan kepada Angkatan Pertahanan Awam (APM) pada pukul 5.15 petang.
Pegawai APM, Nurul Asjad Syuhirah Ahmad Bakhtiar berkata, sepasukan anggota APM bergegas ke pantai berkenaan sebaik menerima maklumat berhubung penemuan anak penyu itu.
“Kami cuba membantu anak penyu itu berenang semula ke laut dengan membawanya ke gigi pantai.
“Begitupun, reptilia itu tidak mampu bergerak sedikit pun. Mungkin disebabkan keadaannya agak lemah atau sedang sakit,” katanya di sini hari ini.
Nurul Asjad Syuhirah berkata, anak penyu kemudianya diselamatkan dan diserahkan kepada Institut Penyelidikan Perikanan (FRI) Rantau Abang, Dungun untuk rawatan. – K! ONLINE


Rumah Rain diceroboh warga emas
Oleh SAIRUL ZAMRI MISRANI

19 Disember 2020, 10:55 am
BARU-BARU ini, sepasang warga emas berusia 70 tahun disaman gara-gara memecah masuk kediaman Rain dan Kim Tae-hee.
Difahamkan, pasangan warga emas itu berkunjung ke rumah selebriti itu untuk meminta wang yang pernah dipinjam bapa tiri Rain sekitar 20 tahun lepas.
Mereka mendakwa bahawa ayah tiri Rain yang dikenali sebagai Mr. Jung pernah membeli beras secara kredit di kedai mereka di daerah Yongsan 20 tahun lalu, namun tidak membayar balik hutang tersebut sehingga kini.
Sebelum ini, pasangan tersebut pernah memuat naik satu entri di sebuah laman komuniti pada tahun 2018 menuduh ayah Rain berhutang dengan mereka.
September tahun lalu, lelaki tua itu menfailkan saman terhadap Mr. Jung sebanyak 50 milion won (RM185,303), namun kes itu ditolak mahkamah Januari awal tahun ini.
Rain kemudiannya menfailkan injuksi terhadap lelaki itu pada Februari tahun ini.

Menurut mahkamah, lelaki itu sebenarnya mengalami masalah gangguan emosi yang teruk dan memilih untuk tidak menjatuhkan sebarang hukuman terhadap pesalah.


Semua masjid, surau di Kelantan dibuka pada 21 Disember
Oleh MUHAMMAD AYMAN GHAFFA

19 Disember 2020, 12:25 pm
KOTA BHARU – Majlis Agama Islam Dan Adat Istiadat Melayu Kelantan (Maik) membenarkan solat Jumaat, solat fardu dan aktiviti di masjid, surau serta musalla di seluruh negeri Kelantan dibenarkan beroperasi bermula 21 Disember.
Yang Dipertua Maik, Tengku Tan Sri Mohamad Rizam Tengku Abdul Aziz berkata, semua masjid, surau dan musalla itu perlu mengikut garis panduan Perintah Kawalan Pergerakan Pemulihan (PKPP) yang telah diumumkan oleh pihak kerajaan.
Katanya, kebenaran itu juga bermaksud Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) di tiga mukim iaitu Kubang Kerian, Kota Bharu ; Kusial,Tanah Merah serta Madrasah Ad-Diniah Kampung Huma, Pasir Puteh turut ditamatkan.
“Surau dan musalla yang terletak di dalam tiga kawasan tersebut dibenarkan beroperasi mengikut garis panduan PKPP.
“Bagi arahan penutupan surau dan musalla yang terletak dalam Kawasan Kluster Mengketil dan Kawasan Istana Negeri Kubang Kerian sebelum ini turut dibenarkan beroperasi,” katanya dalam satu kenyataan hari ini.
Menurut Tengku Mohamad Rizam, kebenaran itu telah diperkenankan oleh Kebawah Duli Yang Maha Mulia Sultan Muhammad V sebagai Ketua Agama Islam Negeri mengikut peruntukan Perkara 6 (1) Undang-undang Perlembagaan Tubuh Kerajaan Kelantan.

Katanya, Maik amat mengharapkan kerjasama daripada semua pihak dalam melaksanakan prosedur operasi standard (SOP) yang ditetapkan dan bersama-sama berdoa kepada Allah SWT agar wabak Covid-19 berakhir sepenuhnya. – K! ONLINE


Maqis rampas 15 kontena gandum
Oleh MOHD SYALMIZI HAMID

19 Disember 2020, 11:07 am
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menyita sebanyak 15 kontena mengandungi gandum yang dipercayai melakukan kesalahan ketika pemeriksaan di Terminal Kontena Butterworth Utara (NBCT) di sini semalam.
Pengarah Maqis negeri, Zarina Ramli berkata, operasi kira-kira pukul 2.20 petang itu dibuat selepas kontena dari India berkenaan didapati cuba dibawa masuk ke negara ini tanpa mematuhi syarat permit import pihaknya.
“Sebanyak 15 kontena muatan gandum seberat 340,625 kilogram disita bagi siasatan lanjut.
“Produk pertanian itu dianggarkan bernilai RM374,444.32,” katanya dalam satu kenyataan hari ini.
Zarina berkata, kes disiasat mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Dahi ‘terbelah’, Shima Anuar takut kena jahit
Oleh MOHAMMAD SHAHEMY AZMI

19 Disember 2020, 12:45 pm
PETALING JAYA – Pelakon Shima Anuar sanggup tidak mahu ke hospital gara-gara takut terkena jahitan walaupun dahinya kelihatan seperti hampir terbelah.
Menurut Shima atau nama sebenarnya Noor Hashima Anuar, 29, dia tidak pasti bagaimana kejadian tersebut berlaku selepas berasa hendak pitam sebelum terhantuk pada sesuatu objek tajam dipercayai bucu dinding.
“Alhamdulillah saya baik-baik sahaja, jangan risau. Pagi tadi saya bangun hendak ke tandas dan tiba-tiba rasa nak pitam.
“Keluar dari tandas rasa tidak larat dan terhantuk sesuatu sama ada bucu almari atau dinding,” ujarnya.
Menerusi satu perkongsian video dalam Instagram miliknya, pelakon filem Highland Tower itu menunjukkan kecederaan dahinya yang kelihatan terbelah sambil dirawat oleh suaminya, Mohd. Solih Toha.
Dalam video tersebut, kelihatan suaminya telah menggunakan pembalut luka (plaster) dan menampalnya pada dahi isterinya.

Shima memberitahu, dia tidak mahu pergi ke klinik atau hospital untuk mendapatkan rawatan kerana takut dijahit.
“Saya tidak pergi ke klinik pun sebab takut dijahit. Setakat ini semuanya okey sahaja.
“Terima kasih atas keprihatinan anda semua,” katanya.
Shima telah mendirikan rumah tangga dengan suaminya yang juga ahli perniagaan pada 8 April 2017 dan dikurniakan sepasang cahaya mata, Marian Sophia, 3, dan Mikhael Iman yang kini berusia setahun.  – K! ONLINE


236 premis niaga Terengganu dikompaun SSM
Oleh NORADILA MAHAMAD

20 Disember 2020, 6:33 pm
KUALA TERENGGANU – Suruhanjaya Syarikat Malaysia (SSM) Terengganu mengesan 236 kesalahan dilakukan premis perniagaan di negeri ini sejak awal tahun ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, SSM Terengganu telah menjalankan sebanyak 1,292 pemeriksaan di premis niaga seluruh negeri ini sepanjang tempoh tersebut.
Menurutnya, sebanyak 236 kompaun telah dikeluarkan merangkumi 196 kesalahan mengikut Akta Pendaftaran Perniagaan 1956 manakala selebihnya mengikut Akta Syarikat 2016.
“Sehingga 1 Disember lalu, SSM Terengganu telah mengutip kompaun sebanyak RM1.25 juta daripada 10,536 individu dan 925 syarikat gagal mematuhi akta diperuntukkan sejak tahun 2017,” katanya selepas melakukan pemeriksaan pematuhan perniagaan di KTCC Mall di sini hari ini.
Rosol berkata, kebanyakan kesalahan yang dilakukan pemilik perniagaan atau syarikat ialah kegagalan menyerah simpan penyata tahunan dan penyata kewangan, tidak mempamerkan nombor pendaftaran syarikat atau perniagaan dan gagal menyimpan rekod perakaunan syarikat.
Tambahnya, notis peringatan selama 14 hari akan dikeluarkan kepada peniaga yang didapati tidak mendaftarkan perniagaan dengan SSM.

“Sekiranya pemilik perniagaan atau syarikat masih gagal mendaftarkan perniagaan selepas tempoh tersebut, kompaun akan dikenakan mengikut Seksyen 12(1)(a) Akta Pendaftaran Perniagaan 1956,” katanya. – K! ONLINE


Lorong kanan Simpang Renggam- Sedenak ditutup
Oleh MOHD RIDZAUDDIN ROSLAN

20 Disember 2020, 6:41 pm
PETALING JAYA- PLUS Malaysia Berhad (PLUS) akan menutup lorong kanan di antara Simpang Renggam dan Sedenak kepada semua kenderaan selama empat bulan bermula esok hingga 4 April tahun depan.
PLUS dalam satu kenyataan berkata, penutupan laluan melibatkan KM 50.15 hingga KM 46.5 bagi membolehkan kerja-kerja menaiktaraf penghadang jalan dilaksanakan.
“Sepanjang tempoh itu, trafik di laluan terbabit akan dilencongkan ke lorong kiri dan lorong kecemasan.
“Justeru, pelanggan menghala ke selatan dinasihatkan supaya merancang perjalanan mereka dengan menggunakan aplikasi PLUS untuk mendapatkan maklumat trafik terkini melalui paparan televisyen litar tertutup (CCTV),” katanya di sini tadi.
Tambahnya, pelanggan juga dinasihatkan supaya mematuhi semua papan tanda trafik serta arahan yang dikeluarkan oleh kakitangan PLUS ketika melalui kawasan terbabit.
“Pelbagai usaha dilakukan PLUS untuk meningkatkan tahap keselamatan di lebuh raya dan salah satu inisiatif itu ialah menggantikan penghadang jalan besi di bahagian tengah lebuh raya kepada tembok penghadang konkrit.

“Ia bagi mengelakkan insiden kenderaan berat terbabas dan memasuki laluan bertentangan,” ujarnya. -K! ONLINE


Kareena Kapoor tulis buku tentang kehamilan
Oleh KOSMO!

20 Disember 2020, 8:07 pm
NEW DELHI – Pelakon Bollywood, Kareena Kapoor Khan mengumumkan akan melancarkan buku berkaitan kehamilan pada tahun hadapan.
Kareena, 40, yang juga isteri kepada aktor Saif Ali Khan bakal berkongsi setiap perincian tentang pengalaman kehamilan sendiri menerusi buku bertajuk Kareena Kapoor Khan’s Pregnancy Bible.
Pengumuman itu dibuat menerusi laman Instagramnya, hari ini.
“Sempena hari lahir anak saya, Taimur Ali Khan Pataudi yang keempat hari ini, saya ingin mengumumkan berita gembira bahawa anda boleh mendapatkan buku kehamilan tulisan saya tahun hadapan.
“Saya akan berkongsi semua hal tentang pengalaman kehamilan saya termasuk alahan dan diet yang saya amalkan. Saya tidak sabar untuk anda membacanya,” tulisnya.
Dia yang kini sedang sarat hamil anak kedua sering mendapat pujian peminat kerana kekal aktif bekerja meskipun berbadan dua. – Agensi


Pesawat Lion Air tergelincir di Indonesia
Oleh KOSMO!

20 Disember 2020, 9:15 pm
JAKARTA – Sebuah pesawat penerbangan Lion Air jenis Boeing 737-900 ER dilaporkan tergelincir di landasan selepas membuat pendaratan di Lapangan Terbang Radin Inten II di Lampung, Indonesia hari ini, lapor beberapa media tempatan di negara berkenaan.
CNN Indonesia melaporkan pesawat penerbangan JT-173 berlepas dari Lapangan Terbang Hang Nadim, Batam pada pukul 1.33 tengah hari (waktu tempatan) dan mendarat di Lapangan Terbang Radin Inten II pada pukul 2.45 petang.
Kapal terbang itu membawa seramai tujuh kru kabin dan 125 penumpang dewasa, seorang kanak-kanak dan dua bayi.
Pegawai perhubungan awam Lapangan Terbang Radin Inten II, Pujo Wusono mengesahkan kejadian itu membabitkan sebuah pesawat Lion Air.
“Ia adalah benar ada satu insiden (membabitkan kapal terbang tergelincir),” kata Pujo semasa dihubungi portal berita Kompas.
Bagaimanapun, Pujo tidak dapat memberi butiran lanjut bagaimana pesawat itu boleh tergelincir.

“Insiden itu perlu siasatan lanjut untuk mengenal pasti puncanya,” katanya.
Maklumat awal yang diterima mengesahkan tiada mana-mana penumpang terkorban dalam nahas itu.
Petugas di lapangan terbang itu membantu memindah keluar semua penumpang yang berada dalam kapal terbang berkenaan. – Agensi

 View this post on Instagram

A post shared by SkyscraperCity Lampung (@sscilampung)


1,340 kes positif, tiga kluster baharu dikesan
Oleh MOHD. HUSNI MOHD. NOOR

20 Disember 2020, 7:04 pm
PUTRAJAYA – Kes jangkitan Covid-19 hari ini melaporkan sebanyak 1,340 kes dengan kes tertinggi kekal dicatatkan di Selangor sebanyak 441 kes menjadikan jumlah kes positif sebanyak 93,309 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,337 kes adalah penularan tempatan manakala tiga adalah kes import.
“Terdapat tiga kluster baharu iaitu Kluster Tapak Bina Metropolis di Kuala Lumpur, Kluster Estate Maju di Sabah dan Kluster Batu 39 di Johor,” katanya dalam satu kenyataan di sini hari ini.
Noor Hisham berkata, empat lagi kematian berkaitan Covid-19 dilaporkan membabitkan tiga warganegara dan satu warga asing menjadikan jumlah keseluruhan kes kematian sebanyak 437.
Pada masa sama, beliau berkata, sebanyak 1,067 kes pulih dilaporkan menjadikan jumlah keseluruhan kes pulih adalah 77,309 setakat hari ini. -K! ONLINE


PPKK bantu usahawan kraf jana pendapatan RM10.4 juta
Oleh SUBKHI SUDARJI

20 Disember 2020, 8:46 pm
PUTRAJAYA – Program Pembangunan Kemahiran Komuniti (PPKK) telah berjaya membantu usahawan kraf apabila mengumpul nilai jualan sebanyak RM10.4 juta sejak April hingga November tahun ini.
Timbalan Ketua Pengarah Pembangunan Perbadanan Kemajuan Kraftangan Malaysia, Ainu Sham Ramli berkata, pihaknya telah mengoptimumkan penggunaan platform digital dalam mempromosi dan memasarkan produk kraf melalui E-Kraf Bazar dan MYCRAFTSHOPPE.
Katanya, platform pemasaran di media sosial dan secara dalam talian itu berjaya membantu usahawan kraf kekal aktif dalam menghasil serta memasarkan produk kraf hingga kini.
“Sejak diperkenalkan 8 April hingga 30 November lalu, E-Kraf Bazar disertai seramai 13,878 ahli dan daripada jumlah ini, seramai 1,302 orang merupakan usahawan kraf dengan janaan nilai jualan sebanyak RM10.4 juta.
“MYCRAFTSHOPPE pula telah menghimpunkan seramai 300 pemain industri yang menawarkan produk kraf melebihi 2,900 unit,” katanya ketika ditemui pada Majlis Penutup Program Pembangunan Kemahiran Komuniti (PPKK) Kraf Batik dan Jahitan di sini hari ini.
Majlis berkenaan turut disempurnakan Naib Presiden Perkhidmatan Bandar, Perbadanan Putrajaya (PPj), Kamaruddin Domat.

Dalam pada itu, Kamaruddin memaklumkan PPj turut menyediakan pelbagai kemudahan dan bantuan bagi meningkat ekonomi peserta PPKK di pusat pentadbiraan kerajaan itu.
Katanya, program diadakan semenjak 2019 itu telah melahirkan ramai peserta terdiri daripada bidang kulinari, bakeri, jahitan dan produk kraf batik. – K! ONLINE


Anak Fauzi Nawawi, penyanyi Fareez Fauzi selamat bernikah
20 Disember 2020, 9:06 pm
PETALING JAYA – Penyanyi muda Fareez Fauzi yang merupakan anak kepada pasangan pelakon Fauzi Nawawi dan Lisdawati selamat bergelar suami dalam sebuah majlis pernikahan yang berlangsung siang tadi.
Perkara berkenaan dikongsikan sendiri Lisdawati menerusi Instagramnya dengan memuat naik beberapa keping gambar bersama anak keduanya itu dan menantu mereka.
Menurut Lisda atau nama sebenarnya Nisdawati Nazaruddin, 42, majlis pernikahan secara kecil-kecilan tersebut diadakan secara tertutup di Sri Menanti, Seremban, Negeri Sembilan.
“Syukur alhamdulillah, dengan izin dan takdir Allah SWT. Hari ini 20 Disember 2020 merupakan tarikh pernikahan anak kedua kami @iamfareezfauzi dengan pasangannya @tyqawahab.
“Mama dan babah doakan semoga ikatan yang terbina ini akan kekal sehingga ke jannah,” tulisnya berserta emoji hati.
Fareez, 23, yang merupakan juara program realiti Mentor Milenia 2016 sebelum ini mengikat tali pertunangan dengan Tyqa, 22, pada 12 September lalu.

Pasangan itu sudah menjalin hubungan cinta selama tujuh tahun sejak di bangku sekolah menengah. – K!ONLINE


Elak terlepas pandang isu bangunan sekolah daif
Oleh MOHD. RAFIE AZIMI

20 Disember 2020, 8:58 pm
JITRA – Kementerian Pendidikan akan memastikan mana-mana bangunan sekolah yang daif akan diambil tindakan segera sama ada membina baharu atau menyelenggara infrastruktur tersebut.
Menteri Kanan (Pendidikan), Dr. Mohd. Radzi Md. Jidin berkata, pihaknya memantau perkara itu secara dekat dengan turun sendiri ke sekolah terlibat agar tidak berlaku isu terlepas pandang.
“Kita memang pantau secara dekat hal tersebut kerana keadaan bangunan sekolah ini tidak statik.
“Mungkin pada tahun ini bangunan sekolah itu dalam keadaan baik tetapi tahun depan telah menjadi rosak dan daif akibat banjir serta bencana alam lain,” katanya.
Beliau berkata demikian selepas menyampaikan sumbangan kelengkapan sekolah kepada pelajar terpilih di Pusat Khidmat Ahli Dewan Undangan Negeri Bukit Kayu Hitam di Napoh dekat sini hari ini.
Kata beliau, pihaknya mengambil pendekatan untuk mengklasifikasikan isu bangunan sekolah daif mengikut keutamaan.

“Sama juga dalam soal penyelenggaraan dan pembinaan kemudahan baharu seperti dewan dan sebagainya di seluruh negara, kita akan lihat perkara mana yang lebih mendesak dan perlu didahulukan.
“Saya sendiri telah memberi arahan kepada warga kementerian supaya memastikan penyelenggaraan dibuat secepat mungkin. Masuk saja 2021, kita akan lakukannya secepat mungkin mengikut keutamaan,” ujarnya. – K! ONLINE


Penduduk bimbang rangka jambatan dihanyut arus sungai
Oleh ROHANA MOHD. NAWI

20 Disember 2020, 6:46 pm
KOTA BHARU – Penduduk di pinggir sungai Kampung Pulau Pisang, Kedai Buloh di sini bimbang apabila sebahagian rangka jambatan baharu menghubungkan Kampung Laut, Tumpat ke Penambang, Kota Bharu yang sedang dalam pembinaan terjatuh sebelum ia tersangkut di dasar sungai berhampiran rumah mereka.
Kejadian itu berlaku berikutan paras air sungai Kelantan makin meningkat sejak malam kelmarin sebelum disedari oleh seorang penduduk, Mazlah Hussin, 54, kira-kira pukul 9 malam apabila dia terdengar bunyi bising dari luar rumahnya.
Katanya, dia kemudian melihat ke luar tingkap dan mendapati satu objek yang menyerupai sebuah bot besar yang terletak kira-kira 200 meter dari rumah.
“Saya mengesyaki sebuah bot karam kerana 10 tahun lalu memang ada kejadian bot karam di hadapan rumah saya.
“Ada individu yang terlibat dalam projek itu memaklumkan bahawa ada sebatang balak besar yang hanyut sebelum merempuh rangka jambatan itu hingga ikatannya terputus,” katanya ketika ditemui Kosmo! hari ini.
Menurut Mazlah, selepas kejadian itu, beberapa pekerja projek itu datang memasang sauh bagi mengelak rangka jambatan itu terus hanyut dan boleh menyebabkan ia merempuh bot nelayan yang berada di pinggir sungai berkenaan.

Katanya, penduduk yang tinggal di pinggir sungai juga bimbang kerana mereka khuatir rangka jambatan itu merempuh rumah mereka kerana arus sungai semakin deras.
Tambahnya, dia berharap rangka jambatan itu ditarik semula ke tempat asal bagi mengelakkan kejadian yang tidak diingini berlaku. – K! ONLINE


[VIDEO] Kamal Adli lamar Uqasha Senrose di pentas AME2020
Oleh NUR EMIRA SAIZALI dan SAIRUL ZAMRI MISRANI

20 Disember 2020, 10:58 pm
PUTRAJAYA – Pelakon Kamal Adli membuat kejutan apabila melamar Uqasha Senrose secara langsung pada siaran Anugerah MeleTOP Era 2020 (AME 2020) yang berlangsung di sini sebentar tadi.
“Uqasha Senrose, sudikah kalau awak menjadi isteri saya,” tanya Kamal sambil menunjukkan sebentuk cincin berlian.
Lamaran tersebut diterima Uqasha dengan memberi jawapan ya sambil disambut sorakan hadirin yang berada di situ.
Terdahulu, hubungan cinta pasangan tersebut mula menjadi perhatian peminat selepas digandingkan dalam sebuah drama arahan Michael Ang berjudul, Setelah Terlafaznya Akad.
Sebelum ini, pelakon Hairul Azreen turut pernah melakukan perkara sama apabila melamar cinta hatinya, Hanis Zalikha ketika pentas akhir konsert Gegar Vaganza pada 2015. – K!ONLINE


Empat suspek eksploitasi pekerja warga asing dicekup
Oleh EDDY AQMAL MOHAMED HAMIDI

20 Disember 2020, 5:51 pm
PETALING JAYA – Seramai 35 wanita warga asing terpaksa hidup bagaikan di dalam penjara selepas dikurung dalam rumah dan pergerakan dikawal oleh majikan termasuk bekerja tanpa gaji sejak dua tahun lalu.
Pengarah Jabatan Siasatan Jenayah Bukit Aman, Datuk Huzir Mohamed berkata, kesemua wanita berkenaan bagaimanapun berjaya diselamatkan menerusi lima serbuan berasingan di daerah Melaka Tengah, Melaka dan Selangor pada 12 November lalu.
“Serbuan dilakukan oleh sepasukan polis dari bahagian Anti Pemerdagangan Orang dan Anti Penyeludupan Migran (D3), Jabatan Siasatan Jenayah (JSJ) Bukit Aman bersama-sama JSJ Ibu Pejabat Polis Daerah (IPD) Melaka Tengah, Melaka.
“Dalam serbuan di Melaka, pihak polis berjaya menyelamatkan 32 wanita warga Indonesia dan seorang warga Kemboja manakala dua lagi wanita warga Indonesia telah diselamatkan di Petaling Jaya, Selangor,” katanya menerusi satu kenyataan hari ini.
Menurut Huzir, kesemua mangsa berusia 18 hingga 40 tahun itu mengaku bekerja sebagai tukang cuci di sebuah agensi perkhidmatan pembersihan yang menjalankan perkhidmatan cucian dari rumah ke rumah di sekitar Melaka.
“Kesemua mangsa juga mengaku telah bekerja dengan agensi berkenaan sejak 2018 dengan gaji RM900 hingga RM1,200 sebulan namun mendakwa tidak mendapat gaji seperti yang dijanjikan malah telah dikurung di dalam rumah dan pergerakan mereka turut dikawal selain tidak dibenarkan menggunakan telefon bimbit.

“Semasa serbuan dijalankan, tiga wanita warga tempatan berusia 33 hingga 42 tahun yang dipercayai majikan kepada mangsa dan seorang rakan subahat iaitu lelaki tempatan berusia 40-an turut berjaya ditangkap bagi membantu siasatan,” jelas beliau.
Huzir berkata, kertas siasatan telah dirujuk kepada Jabatan Peguam Negara pada 16 Disember lalu dan Timbalan Pendakwa Raya telah bersetuju menuduh keempat-empat suspek tersebut.
“Tiga wanita tempatan itu akan dituduh dengan 35 pertuduhan di bawah Seksyen 12 Antipemerdagangan Orang dan Penyeludupan Migran (ATIPSOM) 2007 dibaca bersama Seksyen 34 Kanun Keseksaan yang boleh dipenjara tidak lebih 15 tahun dan denda.
“Lelaki tempatan itu pula akan dituduh di bawah Seksyen 12 ATIPSOM 2007 dibaca bersama Seksyen 109 Kanun Keseksaan menjadikan keseluruhan pertuduhan sebanyak 70 pertuduhan ke atas keempat-empat mereka,” ujar beliau.
Tambah Huzir, kesemua mangsa yang diselamatkan kini ditempatkan di rumah perlindungan sementara dan pertuduhan ke atas suspek akan dibuat di Mahkamah Sesyen Melaka Tengah, Melaka esok. – K! ONLINE


Pelajar IPT perlu rebut peluang S1P1P
Oleh NORADILA MAHAMAD

20 Disember 2020, 5:44 pm
KUALA TERENGGANU – Pelajar institusi pengajian tinggi (IPT) diseru agar merebut peluang memanfaatkan Skim 1 Pelajar 1 Perniagaan (S1P1P) yang disediakan Suruhanjaya Syarikat Malaysia (SSM).
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, setakat November lalu, RM3.92 juta telah disalurkan kepada pelajar IPT di seluruh negara.
Beliau berkata, sebanyak RM10 juta geran telah disediakan bagi S1P1P sejak Januari 2017.
“Di bawah program S1P1P ini, pelajar sepenuh masa di IPT tempatan yang ingin mendaftarkan perniagaan mereka dengan SSM mengikut Akta Pendaftaran Perniagaan 1956 akan dikecualikan daripada dikenakan sebarang bayaran.
“Pendaftaran adalah elemen penting dalam setiap perniagaan yang bukan sahaja dapat menjadikannya entiti yang sah tetapi juga meningkatkan keyakinan pengguna untuk berurusan,” katanya di sini hari ini.
Terdahulu beliau menyerahkan sijil SSM kepada seorang pelajar Universiti Utara Malaysia, Wan Nur Fatin Wan Yusof.

Dalam pada itu, Rosol berkata, usahawan pelajar juga digalakkan mendaftarkan perniagaan mereka dengan SSM BizTrust yang turut ditawarkan secara percuma sehingga akhir tahun ini. – K! ONLINE


Lelaki tunai solat di tengah jalan
Oleh KOSMO!

20 Disember 2020, 6:29 pm
JAKARTA – Seorang lelaki didapati bertindak menunaikan solat di tengah jalan yang sibuk di bandar Banyuwangi, Jawa, Indonesia baru-baru ini, lapor laman berita Suara.com.
Sebuah video yang tular di laman Twitter itu menunjukkan seorang lelaki memakai jubah putih dan berserban hitam sedang solat di sebatang jalan raya.
Selain itu, lelaki berkenaan turut tidak mengendahkan pengguna jalan raya lain yang terpaksa memperlahankan kenderaan mereka, namun ia tidak mengakibatkan sebarang kesesakan jalan raya.
“Pak Rudi memberitahu dia melihat seseorang sedang menunaikan solat di sebatang jalan. Kelakuan lelaki itu mengganggu pengguna jalan raya lain kerana kedudukannya berada di tengah jalan dan boleh mengakibatkan kemalangan.
“Sesiapa yang melalui jalan raya ini diminta supaya berhati-hati dan kurangkan halaju kenderaan anda,” ciap seorang pengguna Twitter yang memuat naik video tersebut.
Sementara itu, video berkenaan turut mendapat pelbagai reaksi daripada pengguna laman sosial ada yang berpendapat lelaki terbabit mungkin mengalami masalah mental.

“Terlalu taksub dengan peristiwa mati dalam keadaan sedang solat dan ia sudah disalahertikan,” kata seorang pengguna.
“Amalan solat itu adalah antara seorang hamba dengan Tuhannya. Mengapa ia perlu menunjuk-nunjuk kepada orang lain?” kata seorang pengguna yang lain. – Agensi


Rombongan pengantin redah banjir
Oleh YATIMIN ABDULLAH

20 Disember 2020, 5:19 pm
RANTAU PANJANG – Pasukan Gerakan Am (PGA) Batalion 7 membantu urusan akad nikah sepasang pengantin dengan membawa mereka menggunakan kenderaan pacuan empat roda selepas jalan ke Masjid Jubli Perak Sultan Ismail Petra di sini ditenggelami banjir sejak semalam.
Noraishah Ghazali, 26, dan pasangan Wan Mohammad Ridhwan Wan Yusoff, 20, bersama rombongan terpaksa diangkut menggunakan pacuan empat roda selepas laluan itu ditenggelami banjir sedalam 0.3 meter.
Noraishah berkata, dia bersama bakal suami dan rombongan pengantin sudah bersiap-sedia untuk mengharungi banjir ke masjid bagi memastikan majlis tersebut berjalan seperti yang telah dirancang.
Menurutnya, bagaimanapun, anggota PGA telah menawarkan bantuan untuk membawa mereka ke masjid.
“Tanpa berfikir panjang saya dan keluarga terus menerima pelawaan dari anggota PGA.
“Alhamdulillah, saya dan pasangan (Wan Mohammad Ridhwan) sah menjadi suami isteri pada pukul 12 tengah hari,” katanya ketika dihubungi Kosmo! di sini hari ini.

Noraisah memberitahu, dia, suami dan keluarga mengucapkan terima kasih yang tidak terhingga kepada PGA atas bantuan tersebut.
Katanya, dia menyifatkan bantuan itu merupakan rezeki terpijak sewaktu hari bahagia mereka.
“Saya bersama suami dan keluarga sememangnya sudah bersedia untuk meredah air banjir, namun tidak menyangka banjir datang lebih awal pada tahun ini.
“Biasanya, banjir akan datang selepas 24 Disember setiap tahun,” ujarnya yang berasal dari Kampung Kubang Rambutan di sini.
Katanya, disebabkan banjir, dia dan suami mengambil keputusan untuk menangguhkan seketika majlis kenduri selepas rumahnya ditenggelami banjir lebih 1.3 meter.
Tambahnya, dia dan suami menumpang di rumah kakaknya dekat Kampung Gual Tinggi di sini buat sementara waktu. – K! ONLINE


Dua program baharu dirancang bawah inisiatif Penjana [email protected]
Oleh LUQMAN RIDHWAN MOHAMED NOR

20 Disember 2020, 5:55 pm
PETALING JAYA – Dua program baharu telah dirancang Kementerian Pengajian Tinggi (KPT) dan kerajaan negeri Johor menerusi inisiatif Penjana [email protected].
Menteri Pengajian Tinggi, Datuk Seri Dr. Noraini Ahmad berkata, program pertama adalah [email protected] yang akan mewujudkan sebanyak 300 peluang pekerjaan bagi setiap negeri di mana-mana syarikat bawah kerajaan negeri.
“Program dijangka akan memberi faedah kepada 300 graduan. Gaji adalah mengikut tahap kelayakan pendidikan iaitu minimum RM1,700 untuk graduan diploma dan RM2,300 bagi graduan Ijazah Sarjana Muda.
“Tempoh minimum kontrak adalah selama 12 bulan,” katanya dalam satu kenyataan di laman Facebooknya hari ini.
Program kedua pula, menurut Noraini ialah [email protected] yang mana ia merupakan program keusahawanan dengan penyaluran dana yang akan dibuat oleh kerajaan negeri.
Katanya, ia merupakan satu daripada usaha untuk membantu graduan memulakan dan mengembangkan perniagaan.

“Program ini akan dibuka sebanyak 200 tempat di setiap negeri dan dijangka akan memberi faedah kepada 200 graduan dengan melibatkan pembiayaan pinjaman sebanyak RM1 juta,” katanya. – K! ONLINE


Lelaki ditahan lempar bom petrol ke rumah bekas kekasih
Oleh KOSMO!

20 Disember 2020, 5:37 pm
JAKARTA – Seorang lelaki ditahan polis kerana disyaki melemparkan bom petrol ke rumah bekas teman wanitanya gara-gara sakit hati selepas mangsa menamatkan hubungan cinta mereka.
Portal berita Okenews hari ini melaporkan suspek yang cuma dikenali sebagai RS berumur 35 tahun merupakan penduduk di Kabupaten Bengkalis di Riau, Indonesia. Mangsa pula bernama Dina Ayu Winarni, 28.
“Kami menahan suspek di kawasan Duri, Kabupaten Bengkalis,” kata Ketua Polis Bahagian Rumbai Pesisir di Pekanbaru, Komisioner Maitertika.
Serangan itu berlaku pada 12 Disember lalu, kira-kira pukul 12.30 tengah malam (waktu tempatan) di rumah mangsa di Jalan Limbungan, Rumbai Pesisir, bandar Pekanbaru.
Menurut laporan, suspek mengajak seorang rakan lelaki, ARS berumur 33 tahun ke Pekanbaru dan menceritakan bahawa dia berasa sakit hati selepas hubungan cintanya diputuskan sebelah pihak oleh mangsa.
Selepas mendengar cerita RS, ARS mahu membantunya. Mereka berdua menaiki motosikal ke rumah mangsa.

Sebaik tiba, kedua-dua lelaki itu melemparkan bom petrol ke tingkat dua kediaman tersebut sebelum melarikan diri. Bilik tidur mangsa terletak di tingkat sama.
Serangan itu menyebabkan berlaku letupan dan kebakaran. Bagaimanapun, mangsa sempat menyelamatkan diri.
Polis menerima laporan berhubung serangan bom petrol itu dan memburu suspek.
“Kami menahan dua individu di kawasan Mandau, Bengkalis. Suspek kecewa kerana hubungan cinta diputuskan dan dia berniat mahu membunuh mangsa dengan membakar rumahnya,” jelasnya. – Agensi


Jangan redah jalan ditenggelami banjir
Oleh NIK NUR IZZATUL HAZWANI NIK ADNAN

20 Disember 2020, 6:14 pm
KEMAMAN – Pengguna jalan raya dinasihatkan supaya tidak mengambil risiko meredah jalan dinaiki air bagi mengelak sebarang kejadian tidak diingini.
Ketua Polis Terengganu, Datuk Roslee Chik berkata, pengguna dinasihatkan agar menggunakan laluan alternatif sekiranya jalan utama telah ditenggelami air.
“Kalau sudah nampak jalan di hadapan tenggelam, jangan sesekali cuba untuk redah juga kerana ia membahayakan nyawa.
“Gunakan laluan alternatif yang lain demi keselamatan diri dan kenderaan” katanya ketika ditemui pemberita selepas melawat mangsa banjir di Sekolah Kebangsaan Bukit Mentok di sini hari ini.
Beliau berkata demikian sebagai mengulas mengenai kejadian tiga kenderaan hanyut selepas cuba meredah banjir di dearah ini sejak semalam.
Kosmo! Online semalam melaporkan seorang penjawat awam nyaris maut setelah kereta Perodua Myvi dinaikinya hanyut dibawa arus deras di Jalan Chukai-Air Putih berhampiran Kampung Batu 10, Pasir Gajah, di sini.

Tidak lama kemudian, motosikal Skuter Yamaha Ego yang dinaiki dua sahabat pula dihanyutkan arus deras sewaktu meredah banjir di Jalan Kampung Ibok, Kijal berhampiran Zoo Mini Kemaman dekat sini.
Kejadian ketiga pula berlaku pada pukul 6.45 pagi semalam apabila kenderaan pelbagai guna, Toyota Avanza dinaiki tiga sekeluarga terbabas ke bahu jalan yang ditenggelami banjir di Peringkat 4, Bandar Cheneh Baru dekat sini. – K! ONLINE


Tiga objek misteri terbang di langit Belgium
Oleh KOSMO!

20 Disember 2020, 5:12 pm
ANTWERP – Satu rakaman video tiga objek misteri berbentuk bulat dan bercahaya di ruang udara Belgium menarik perhatian ramai netizen.
Akhbar Daily Star melaporkan klip video itu dirakam seorang wanita bernama Madison van’t Zelfde semasa dia berada dalam kediamannya di kawasan kejiranan Schipperskwartier dekat sini.
Zelfde menyifatkan tiga objek itu seakan-akan ‘Bulan bersaiz gergasi’ dan bergerak dalam keadaan menegak di atas sejumlah bangunan.
Insiden itu dilaporkan berlaku pada 16 Disember lalu, kira-kira pukul 7 pagi (waktu tempatan).
Berdasarkan rakaman, ketiga-tiga objek itu bergerak sebelum hilang di sebalik beberapa bangunan.
“Tiga objek bulan ini berada dalam kedudukan asal bagi suatu tempoh pendek sebelum bergerak dan hilang daripada pandangan.

“Lampu-lampu kecil itu pula ialah pantulan lampu hiasan Krismas yang digantung dalam pangsapuri saya. Ia tidak berkait dengannya (tiga bulatan misteri),” kata Zelfde.
Wanita itu mendakwa rakaman dibuat sebelum matahari terbit.
Beberapa pengguna di laman Reddit tergamam apabila ada sebilangan penonton klip itu mendakwa pernah melihat fenomena sama sebelum ini.

“Ini apa yang saya pernah lihat sebelum ini, bersama dua beradik dan ibu kira-kira 11 tahun lalu, di belakang rumah kami.
“Masa itu, ada lapan hingga sembilan objek bulat bercahaya terang meluncur di langit,” kata seorang netizen.
Sebilangan pengguna menyatakan, lampu itu mungkin daripada sebuah menara kren di kawasan berhampiran.
Zelfde membalas komen dengan menyatakan dia sudah memeriksa kawasan sekitar dan mendapati tiada kren besar beroperasi di situ.
“Itu juga pendapat saya pada awalnya tetapi saya dapati ada perbezaan ketara iaitu saiz objek bulat bercahaya itu dan ghaib kurang daripada tempoh satu minit.
“Saya memeriksa semua kawasan berhampiran termasuk lokasi di mana objek itu muncul dan tiada kren di situ,” jelasnya. – Agensi


627 individu ditahan ingkar PKP
Oleh MOHD RASDAN AHMAD

20 Disember 2020, 6:02 pm
PETALING JAYA – Polis Di Raja Malaysia (PDRM) telah berjaya menahan 672 individu atas kesalahan ingkar arahan Perintah Kawalan Pergerakan (PKP) yang telah ditetapkan kerajaan.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 643 telah dikompaun dan 29 direman.
Antara kesalahan ingkar arahan PKP termasuk aktiviti pusat hiburan (442), tidak memakai pelitup muka (90), gagal mematuhi arahan penjarakan fizikal (78), gagal menyediakan peralatan merekod butiran pelanggan (37) dan lain-lain (25).
“Task Force Operasi Pematuhan yang diketuai PDRM telah membuat 45,483 pemeriksaan semalam bagi memantau dan menguatkuasa pematuhan Prosedur Operasi Standard (SOP) Perintah Kawalan Pergerakan Pemulihan (PKPP).
“Sebanyak 2,368 Pasukan Pematuhan yang melibatkan 10,582 anggota telah membuat pemantauan di 3,482 pasar raya, 4,814 restoran serta 1,572 penjaja, 1,238 kilang, 3,124 bank dan 699 pejabat kerajaan,” katanya melalui satu kenyataan hari ini.
Tambah beliau, juga dipantau, sebanyak 941 terminal pengangkutan darat, 235 terminal pengangkutan air serta 84 terminal pengangkutan udara. -K! ONLINE.


Anjing pun makhluk Allah – To’ki dan isteri dikecam pegang anjing
20 Disember 2020, 5:15 pm
PETALING JAYA – Penyanyi To’ki berdepan kecaman hebat pengguna laman sosial apabila dia berkongsi beberapa keping gambar memegang seekor anjing dalam Facebooknya Jumaat lalu.
Dalam hantaran berkenaan, pelantun lagu Hampa itu dilihat memegang seekor anjing bersama isterinya Sharifah Fairuz Syed Yusof, 48.
Bagaimanapun jelas To’ki atau nama sebenarnya Mohd. Zaki Mansur, 53, dia bergambar dengan anjing berkenaan kerana mahu membawanya ke klinik veterinar bagi mendapatkan rawatan.
“Tidak perlu risau akan masalah haram atau tidak. Perkara ini kenapa kita nak jadi jumud sangat. Tidak pernah ada dalam hidup saya untuk beriman kepada sunnah. Anjing tiada dosa pun.
“Soal pegang anjing itu, bukannya haram. Haram kalau kita makan dagingnya sahaja. Jadi kalau pegang tiada masalah kalau kita kering, anjing itu dalam keadaan kering. Dia pun makhluk Allah juga,” katanya dalam sebuah video yang dikongsi dalam Facebook miliknya awal pagi Sabtu lalu.
Susulan perkongsian tersebut, To’ki dan isterinya menerima pelbagai kecaman netizen yang menggelarkan mereka jahil agama.

Meskipun hebat dikecam, penyanyi yang popular sekitar era 1990-an itu berlapang dada dan mengaku salah andainya tindakan tersebut menimbulkan perasaan kurang senang dalam kalangan masyarakat.
“Nauzubillah. Saya tidak pernah pun kata saya pandai agama. Saya minta maaf sebab kongsi gambar-gambar berkenaan dalam media sosial.
“Kalau perkongsian tersebut tidak digemari. Saya akan padam untuk jaga perasaan semua orang,” katanya sambil menjawab kecaman netizen dalam video tersebut. – K!ONLINE


143 individu dijangkiti Covid-19 di HTAR
Oleh ISKANDAR SHAH MOHAMED

20 Disember 2020, 2:57 pm
SHAH ALAM – Jumlah jangkitan Covid-19 di kalangan pesakit dan kakitangan Hospital Tengku Ampuan Rahimah ( HTAR ) terus meningkat apabila mencatatkan keseluruhan 143 individu, setakat hari ini.
Pengarah Kesihatan Selangor, Datuk Dr. Sha’ari Ngadiman berkata, ini melibatkan 62 kakitangan dan 81 pesakit.
Katanya, semakan rekod mendapati terdapat dua kes tambahan masing-masing kakitanan dan pesakit.
“Terdapat juga kakitangan yang telah tamat pengawasan dan pemerhatian di rumah (HSO) didapati negatif dan mula bertugas. Keseluruhannya adalah terkawal,” katanya ketika dihubungi Kosmo! di sini hari ini.
Dalam perkembangan sama, Sha’ari menjelaskan seramai 65 orang dijangkiti Covid-19 di Hospital Serdang.
Jelas beliau, 37 daripadanya adalah kakitangan hospital dengan tambahan dua individu.

“Bagi pesakit kekal 28 orang dan status di hospital berkenaan juga terkawal,” katanya. -K!ONLINE


Najib terharu seorang warga emas doakan Allahyarham bondanya
Oleh MOHD RASDAN AHMAD

20 Disember 2020, 4:03 pm
PETALING JAYA – Bekas Perdana Menteri, Datuk Seri Najib Tun Razak menzahirkan rasa terharu atas keikhlasan seorang individu yang menghadiahkan doa untuk bondanya, Allahyarham Tun Rahah Mohamed Noah.
Menerusi status di Facebook Ahli Parlimen Pekan itu, gambar seorang individu berdiri dan seorang lagi sedang duduk sambil menadah tangan berdoa di luar pagar Masjid Negara itu mulanya dimuat naik di Facebook Mahadi Mahbol sebelum dikongsikan semula di Facebook Najib.
“Dari sudut kejauhan ada yang menadah tangan merafakkan doa kepada Allah agar Allahyarham Tun Rahah ditempatkan di dalam syurga,” tulis Mahadi di Facebooknya.
Najib menerusi reaksinya mengakui tersentuh hati dengan keikhlasan individu itu dan berharap berpeluang berjumpa dengannya kelak.
“Amat menyentuh hati saya melihat ini. Saya tidak kenal saudara tetapi saya berharap dapat bertemu satu hari nanti.
“Terima kasih atas doa untuk Allahyarhamah bonda. Semoga pak cik sentiasa di bawah rahmat Allah SWT,” jelas beliau.

Terdahulu, satu status di laman sosial Tweeter seorang netizen, Azman Hassan menjelaskan pak cik itu datang berjalan kaki dari Kampung Baru ke Masjid Negara dan pernah bekerja di rumah Allahyarham Tun Rahah.
“Saya jumpa dia tadi DS (Datuk Seri Najib).. Dia kata dia pernah kerja sebagai tukang kebun di rumah Tun Rahah.
“Tun Rahah pernah biaya dia punya kos perubatan suatu ketika dulu. Dia nak balas memang tak mampu dan sepanjang bacaan talkim, pak cik tadah tangan panjat doa. Sekarang kerja di kedai makan dekat Kampung Baru.
“Lama saya sembang dengan dia tadi, dia asal Ajil, Terengganu. Dia kata dia tak layak utk masuk ke dalam masjid sebab dia tahu siapa dia..
“Sedih pulak dengar, bagusnya pak cik ni bila saya nak bagi sedikit wang dia tolak dengan baik. Dia cakap dia masih mampu. Satu lagi, dia datang ke Masjid Negara tadi dengan jalan kaki dari Kampung Baru,” ciapnya.


Rasuah RM2juta, nasib Ku Nan ditentukan esok
Oleh NUZULSHAM SHAMSUDDIN

20 Disember 2020, 4:37 pm
KUALA LUMPUR – Nasib Bekas Menteri Wilayah Persekutuan, Datuk Seri Tengku Adnan Tengku Mansor atau Ku Nan yang didakwa atas pertuduhan menerima rasuah RM2 juta empat tahun lalu akan ditentukan esok di Mahkamah Tinggi di sini.
Keputusan sama ada Ku Nan disabitkan dengan hukuman atau tidak akan diputuskan oleh Hakim Mohamed Zaini Mazlan yang sebelum ini telah selesai mendengar semua keterangan saksi daripada pihak pendakwaan dan pembelaan.
Pendakwaan dikendalikan Timbalan Pendakwa Raya, Julia Ibrahim manakala pasukan pembelaan diketuai peguam Datuk Tan Hock Chuan.
Mengikut pertuduhan, Ku Nan, 69, didakwa dalam kapasitinya sebagai seorang penjawat awam iaitu Menteri Wilayah Persekutuan telah menerima untuk dirinya wang berjumlah RM2 juta.
Wang itu daripada ahli perniagaan, Tan Sri Chai Kin Kong yang juga Pengarah AKSB melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn. Bhd. (THSB) yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.
Bendahari UMNO itu didakwa melakukan perbuatan itu di CIMB Bank Berhad, Cawangan Pusat Bandar Damansara di sini pada 14 Jun 2016.

Ahli Parlimen Putrajaya itu didakwa mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan
Pada 14 Oktober tahun lalu, Ku Nan diarah membela diri selepas mahkamah mendapati pihak pendakwaan berjaya membuktikan kes prima facie di akhir kes pendakwaan.
Sementara pada 30 Jun lalu, pihak pembelaan menutup kesnya selepas memanggil empat saksi dalam prosiding yang berlangsung selama empat hari bermula 4 Mac lalu dengan Tengku Adnan sebagai saksi pembelaan pertama.K!ONLINE


Tiada kompromi salah guna kuasa lulus lesen
Oleh MOHD RASDAN AHMAD

20 Disember 2020, 4:42 pm
PETALING JAYA – Kerajaan tidak teragak-agak untuk mengenakan tindakan kepada mana-mana pihak yang didapati terbabit menyalahgunakan kuasa bagi meluluskan lesen perniagaan kepada warga asing.
Menteri Wilayah Persekutuan Tan Sri Annuar Musa berkata, kementerian akan mengambil tindakan tegas terhadap pihak terlibat termasuk dengan memanjangkan perbuatan mereka itu kepada Suruhanjaya Pencegahan Rasuah Malaysia (SPRM).
“Dasar ditetapkan kerajaan sebelum ini sudah menegaskan bahawa warga asing tidak dibenarkan memiliki lesen perniagaan, sama ada di tapak sementara Pasar Borong Harian Selayang atau pasar tani berhampiran.
“Jika kita kesan perkara itu, mereka akan disenarai hitam dan lesen berkenaan dirampas serta merta,” katanya selepas menyampaikan barangan makanan asas dan pelitup muka anjuran Zon dan Sub Zon Parlimen Cheras Kuala Lumpur hari ini.
Beliau berkata demikian bagi mengulas tindakan orang dalam yang sanggup bersubahat dengan peniaga warga asing bagi meluluskan lesen, sekali gus membolehkan golongan berkenaan berniaga berhampiran tapak sementara Pasar Borong Harian Selayang serta pasar tani berdekatan.
Terdahulu difahamkan segelintir warga asing sanggup membayar sehingga RM3,000 bagi mendapat lesen yang diluluskan orang dalam yang mewakili persatuan perniagaan tertentu.

Dikatakan pihak tersebut dapat mengaut untung berganda dengan bayaran dikenakan adalah jauh lebih tinggi berbanding hanya lebih RM900 setahun yang ditetapkan Dewan Bandaraya Kuala Lumpur (DBKL).
Tambah Annuar, perbuatan memberi lesen kepada warga asing bukan sekadar menyalahi undang-undang negara, malah turut bercanggah dengan Perlembagaan Persekutuan.
“Lesen perniagaan hanya untuk rakyat tempatan dan masa memohon pun, mereka perlu menunjukkan bukti yang sahih sebagai warganegara. Berapa ramai rakyat yang susah mendapat lesen walaupun hanya untuk perniagaan kecil-kecilan. Kita perlu konsisten dalam mendahulukan mereka dan seterusnya membela nasib golongan ini,” jelasnya. -K! ONLINE


26 motosikal musnah dijilat api
Oleh AHMAD SHAHERMAN SHAMSURI

20 Disember 2020, 2:53 pm
PETALING JAYA – Sebanyak 26 buah motosikal pelbagai jenis musnah 100 peratus selepas dijilat api dalam satu kebakaran di kawasan parkir motosikal di Blok 2, Projek Perumahan Rakyat (PPR) Desa Tun Razak, Kuala Lumpur lewat malam tadi.
Pusat Gerakan Operasi Kuala Lumpur memaklumkan telah menerima panggilan kecemasan pada pukul 12.48 tengah malam sebelum menggerakkan dua jentera dengan 13 anggota dari Balai Bomba dan Penyelamat (BBP) Bandar Tun Razak dan BBP Sungai Besi ke lokasi.
Komander Operasi, Pegawai Kanan Bomba II Azhar Abd. Rahman berkata, sebaik tiba di lokasi, anggota bertugas terus melakukan kerja-kerja mengawal api agar kebakaran tidak merebak.
“Pemeriksaan dilakukan mendapati sebanyak 26 buah motosikal yang diletakkan di kawasan parkir di bahagian bawah blok berkenaan telah musnah 100 peratus dijilat api.
“Kebakaran dapat dikawal pada pukul 1.02 pagi sebelum berjaya dipadamkan sepenuhnya kira-kira lima minit kemudian,” katanya menerusi satu kenyataan hari ini.
Difahamkan, tiada sebarang kecederaan atau kematian dilaporkan dan punca kejadian masih di dalam siasatan.

Sementara itu, Ketua Polis Daerah Cheras, Asisten Komisioner Mohamed Mokhsein Mohamed Zon berkata, jika hasil siasatan pihak bomba mendapati wujudnya unsur jenayah, maka siasatan lanjut akan diteruskan oleh pihak polis.
“Orang ramai yang mempunyai maklumat berkaitan insiden kebakaran ini diminta menghubungi Pegawai Penyiasat, Inspektor Yeo Chee Meng di talian 017-260 5233 atau Hotline Ibu Pejabat Polis Daerah Cheras di talian 03-9284 5050 dan 03-9284 5051 atau mana-mana balai polis berhampiran,” katanya.


Remaja ditahan miliki heroin
Oleh NUR AMALINA AZMAN

20 Disember 2020, 5:04 pm
LANGKAWI – Dua lelaki termasuk seorang remaja berusia 14 tahun ditahan kerana disyaki memiliki dadah jenis heroin di kawasan Bukit Malut di sini semalam.
Kedua-dua suspek ditahan dalam dua tangkapan berasingan dalam Ops Tapis mulai pukul 5.30 petang.
Ketua Polis Daerah Langkawi, Asisten Komisioner Shariman Ashari berkata, tangkapan pertama melibatkan suspek berusia 20 tahun yang memegang kotak plastik kecil dalam keadaan mencurigakan.
“Pemeriksaan mendapati kotak tersebut mengandungi sembilan tiub straw berisi bahan disyaki dadah jenis heroin dengan berat kira-kira 4.75 gram (g),” katanya di sini hari ini.
Kata beliau, suspek kedua iaitu remaja berusia 14 tahun ditahan pada pukul 6 petang hari yang sama.
“Semasa ditahan, suspek memegang satu peket plastik lutsinar dan pemeriksaan lanjut mendapati ada sembilan tiub straw mengandungi dadah disyaki heroin seberat kira-kira 1.9 g,” ujarnya. – K! ONLINE


[VIDEO] Toyota Avanza pula dihanyut banjir di Kemaman
Oleh NIK NUR IZZATUL HAZWANI NIK ADNAN

20 Disember 2020, 4:08 pm
KEMAMAN -Tiga sekeluarga yang pulang bercuti ke kampung cemas selepas kenderaan pelbagai guna jenis Toyota Avanza yang mereka naiki mereka terbabas ke bahu jalan yang ditenggelami banjir di Peringkat 4, Bandar Cheneh Baru hari ini
Dalam kejadian kira-kira pukul 6.30 pagi itu, pemandu berusia 34 tahun bersama isteri dan anaknya berusia enam tahun tersebut dikatakan dalam perjalanan untuk membeli sarapan.
Ketua Balai Bomba dan Penyelamat Bandar Cheneh Baru, Mohamad Hanif Che Khalid berkata, sewaktu kejadian, kenderaan tersebut sedang menuruni laluan berbukit sebelum terbabas ke bahu jalan ketika melalui kawasan berselekoh yang telah dilimpahi banjir.
“Mangsa yang terperangkap di dalam kenderaan itu sempat menghubungi ahli keluarga mereka untuk meminta bantuan.
“Mereka kemudiannya memecahkan salah satu cermin kenderaan tersebut untuk keluar menyelamatkan diri,” katanya kepada Kosmo! di sini hari ini.
Mohamad Hanif berkata, pemandu kenderaan tersebut yang berasal dari Perak didapati tidak biasa dengan laluan itu, malah papan tanda amaran banjir yang diletakkan di kawasan kejadian dipercayai telah dialihkan pengguna lain.

Beliau berkata, ketiga-tiga mangsa selamat , namun Toyota Avanza yang mereka naiki tenggelam sepenuhnya. – K! ONLINE


Bahagiakan anak, rahsia rezeki melimpah – Syatilla Melvin
Oleh KOSMO!

20 Disember 2020, 4:51 pm
PETALING JAYA – Pelakon dan usahawan terkenal, Syatilla Melvin yakin rezeki akan melimpah jika mengutamakan kebahagian anak-anak.
Syatilla atau nama sebenarnya, Siti Nur Syatilla Amirol Melvin, 29, berpendapat ibu bapa perlu memberi sepenuh perhatian kepada anak-anak supaya mereka tidak rasa terabai.
“Saya perasan satu benda, lagi banyak kita gembirakan anak-anak, lebih melimpah-limpah rezeli yang Allah SWT akan beri.
“Bukan susah hendak bahagiakan mereka, salah satu caranya ialah apabila anak datang kepada kita, letak telefon bimbit di tepi dan layan mereka,” tulisnya dalam satu entri Instagram semalam.
Tambah isteri kepada pelakon Shaheizy Sam itu, tindakan tersebut bukan sahaja membuatkan anak-anak berasa gembira tetapi dihargai kerana memberi tumpuan pada mereka.
“Mereka pasti akan rasa sangat seronok sebab dapat perhatian daripada ibu bapa,” katanya.

Terdahulu, Syatilla dan Shaheizy mendirikan rumah tangga pada 8 Februari 2016 dan dikurniakan dua orang cahaya mata, Syeriv Samheizy, 3, dan Sarima Samheizy berusia dua tahun. – K! ONLINE


Operasi mencari lelaki terjatuh dari sungai giat dijalankan
Oleh ASLIZA MUSA

20 Disember 2020, 4:24 pm
BATU GAJAH – Operasi mencari dan menyelamat seorang lelaki yang dikhuatiri lemas selepas dilaporkan terjatuh dari Jambatan di Sungai Kinta di sini semalam, diperluaskan hingga tujuh kilometer.
Ketua Balai Bomba dan Penyelamat (BBP) Batu Gajah, Norshah Shahril berkata, radius pencarian pada operasi hari kedua itu dipertingkatkan dari lokasi kali terakhir mangsa dilihat.
Katanya, khidmat dua ekor anjing pengesan (K9) dari BBP Kuala Lumpur turut digunakan bagi membantu mengesan mangsa.
“Dalam operasi bermula semalam, kita menggunakan tiga buah bot dan melakukan kaedah pencarian di permukaaan air di kiri dan kanan tebing sungai.
“Skop pencarian diperluaskan dalam jarak tujuh kilometer dari lokasi terakhir mangsa dilihat selain turut dibantu dua ekor anjing dari Unit K9,” katanya ketika dihubungi di sini hari ini.
Menurut beliau, Unit K9 telah mengenal pasti ‘spot’ iaitu satu jambatan besi kecil dipenuhi sampah sarap yang terletak kira-kira satu kilometer dari lokasi mangsa dilihat terjatuh.

Katanya, mangsa yang dihanyutkan arus mungkin terperangkap di kawasan tersebut dan penduduk setempat yang mempunyai ‘excavator’ telah diminta membantu untuk mencuci sampah serta kayu-kayu tersangkut di jambatan itu.
“Usaha mencari mangsa yang memasuki hari kedua masih diteruskan melibatkan 27 anggota bomba termasuk dari BBP Pasir Puteh dan Kampar, Unit Pasukan Penyelamat Di Air (PPDA) dan K9.
“Operasi ini turut dibantu tujuh anggota polis, lima anggota Rela dan 10 anggota Angkatan Pertahanan Awam Malaysia (APM),” katanya.
Dalam kejadian kira-kira pukul 2.29 petang semalam, seorang lelaki berusia 22 tahun dihanyutkan arus deras selepas terjatuh ke dalam sungai di jambatan yang menghubungkan Kampar dan Tanjung Tualang.-K! ONLINE


Jangan tanya bila saya nak kahwin lagi – Nazim Othman
20 Disember 2020, 4:55 pm
PETALING JAYA – Pelakon Nazim Othman meminta khalayak berhenti bertanyakan bila dia akan menamatkan zaman duda.
Nazim atau nama sebenarnya Nushrul Alif Othman, 36, meluahkan perkara berkenaan menerusi satu kiriman dalam InstaStorynya beberapa jam lalu.
Katanya, dia kini menumpukan terhadap diri sendiri kerana menyifatkan tindakan tersebut sebagai komitmen sepanjang hidupnya.
“Sayang diri sendiri adalah menjadi keutamaan. Jika kita disayangi orang lain, itu adalah bonus.
“Tetapi kuasa mencintai diri sendiri tidak ternilai,” tulisnya.
Sebelum ini, pelakon drama Pengantin Satu Malam itu pernah menyuarakan kesediaannya untuk kembali bergelar suami selepas lebih dua tahun bergelar duda.

Nazim pernah mendirikan rumah tangga dengan pelakon Bella Dally pada 10 September 2016 namun bercerai pada 2 Mei 2018. – K! ONLINE


Padah maki polis, lelaki ditahan ketika buat laporan
Oleh MOHAMAD FAIZAL HASHIM

20 Disember 2020, 2:08 pm
JOHOR BAHRU – Seorang lelaki bertindak mengeluarkan kata-kata kesat kepada polis selepas dia tidak berpuas hati disaman dalam satu operasi di Jalan Mutiara Emas Putih, di sini Khamis lalu.
Lelaki berusia 36 tahun itu bagaimanapun diberkas ketika dia sedang membuat laporan polis di Balai Polis Setia Indah, di sini kelmarin.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, semasa operasi dijalankan, sebuah kereta jenis Proton Wira telah ditahan kerana mendapati nombor pendaftaran tidak mengikut spesifikasi iaitu nombor pendaftaran tidak timbul serta berkilat dan ubah suai ekzos.
Tambahnya, polis trafik itu telah mengeluarkan dua saman atas kesalahan tersebut iaitu ubah suai ekzos dan nombor pendaftaran tidak ikut spesifikasi.
“Pemilik kereta itu tidak berpuas hati kerana disaman oleh polis trafik lalu merakam video anggota itu yang sedang menjalankan tugas ketika itu. Semasa hendak beredar, pemandu itu sempat mengeluarkan kata-kata kesat dengan nada yang kuat.
“Pada hari yang sama, pegawai polis BSPT IPD Johor Bahru Selatan telah membuat laporan polis terhadap pemilik kereta itu kerana mengeluarkan kata-kata kesat terhadap polis trafik yang menjalankan operasi,” katanya dalam kenyataan hari ini.

Mohd. Padzli berkata, keesokan harinya, pemilik kereta Proton Wira itu hadir ke Balai Polis Setia Indah untuk membuat laporan namun dia ditahan bersabit laporan yang dibuat ke atasnya.
Katanya, semakan rekod jenayah lampau mendapati, suspek mempunyal rekod jenayah melibatkan kes dadah.
“Suspek juga telah dibuat saringan air kencing dan keputusannya adalah negatif. Dia ditahan reman selama tiga hari bermula tarikh tangkapan sehingga esok.
Kes disiasat di bawah Seksyen 186 Kanun Keseksaan dan Seksyen 14 Akta Kesalahan Kecil 1955.-K! ONLINE


Lima syarikat kenderaan berat didakwa bawa muatan melebihi had
Oleh MUHAMMAD AYMAN GHAFFA

20 Disember 2020, 2:16 pm
KOTA BHARU – Lima pengendali syarikat kenderaan berat didenda RM83,000 selepas mengaku bersalah atas lima pertuduhan berasingan membawa muatan melebihi berat yang dibenarkan di Mahkamah Sesyen Kota Bharu di sini hari ini.
Kesemua pemilik syarikat membuat pengakuan bersalah selepas pertuduhan terhadap mereka dibacakan oleh jurubahasa di hadapan Hakim Shahrul Rizal Majid.
Mengikut pertuduhan, syarikat pertama, didakwa melakukan kesalahan tidak mematuhi syarat lesen pengendali dengan membawa muatan batu melebihi berat sebanyak 16,310 kilogram (kg) atau 68 peratus daripada berat maksimum yang dinyatakan iaitu 24,000 kilogram.
Kesalahan itu dilakukan kira-kira pukul 9.55 pagi pada 11 April tahun lalu di Kampung Pek, Machang
Bagi kesalahan syarikat kedua, lori milik seorang lelaki telah membawa muatan kayu balak melebihi berat sebanyak 31, 750 kg iaitu 72.2 peratus daripada berat maksimum yang dinyatakan pada permit kenderaan.
Perbuatan itu dilakukan kira-kira 3.10 petang pada 29 Mei tahun lalu di Kampung Laloh, Kuala Krai.

Syarikat ketiga pula didakwa melakukan kesalahan membawa muatan jentera melebihi berat sebanyak 28,370 kg iaitu 55.6 peratus daripada berat maksimum yang dinyatakan dalam permit iaitu 51,000 kg.
Kesalahan itu dilakukan kira-kira pukul 9 pagi pada 6 Mei tahun lalu di Bukit Jawa, Pasir Puteh.
Bagi syarikat keempat, pengendali itu didakwa melakukan kesalahan membawa muatan atap melebihi berat sebanyak 6,200 kg iaitu 74.7 peratus daripada berat maksimum yang dibenarkan iaitu 8,300 kg.
Lori itu ditahan kira-kira pukul 9.30 pagi pada 26 Mei tahun lalu di Jalan Selising-Bukit Abal, Pasir Puteh.
Sementara itu, syarikat kelima melakukan kesalahan apabila lori membawa muatan debu batu melebihi berat sebanyak 117, 740 kg iaitu 230.9 peratus daripada berat maksimum yang dinyatakan iaitu 51,000 kg.
Perbuatan itu dilakukan kira-kira pukul 1.50 petang pada 14 Julai lalu di Chabang Tiga Telosan-Wakaf Linchong, Pasir Puteh.
Kelima-lima syarikat didakwa mengikut Seksyen 57 (1)(b)(vi) Akta Pengangkutan Awam Darat 2010 (Akta 715) yang boleh dihukum di bawah Sekyen 57 (3) Akta yang sama.
Seksyen itu memperuntukkan hukuman denda tidak kurang daripada RM1,000 dan tidak melebihi daripada RM 500,000 atau penjara sehingga dua tahun atau kedua-duanya sekali jika sabit kesalahan.
Shahrul Rizal menetapkan syarikat pengendali kenderaan berat pertama didenda sebanyak RM16,000, RM13,000 (syarikat kedua), RM10,000 (syarikat ketiga dan keempat) dan RM34,000 (syarikat kelima).
Pendakwaan dikendalikan oleh Ketua Unit Pendakwaan Jabatan Pengangkutan Jalan (JPJ) Negeri, Nor Aiman Mayidin manakala kesemua tertuduh tidak diwakili peguam.
Kelima-lima pemilik syarikat pengendali kenderaan berat itu membayar denda yang ditetapkan oleh mahkamah.-K! ONLINE


25 tan limau mandarin disita Maqis
Oleh MOHD SYALMIZI HAMID

20 Disember 2020, 1:58 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menggagalkan cubaan membawa masuk lebih 25 tan limau mandarin yang tidak mematuhi syarat semasa membuat pemeriksaan di Terminal Kontena Butterworth Utara (NBCT) di sini Jumaat lalu.
Operasi kira-kira pukul 5.40 petang itu dibuat selepas sebuah kontena dipercayai melanggar syarat permit import iaitu gagal mematuhi Pengredan, Pembungkusan, dan Perlabelan (3P) sebagaimana yang dinyatakan dalam sijil 3P.
Pengarah Maqis negeri, Zarina Ramli berkata, rampasan itu membabitkan 25,956 kilogram limau mandarin dari China.
“Ia membabitkan 1,854 kotak limau mandarin dianggarkan bernilai RM108,887.14 yang disita bagi siasatan lanjut,” katanya dalam satu kenyataan hari ini.
Menurutnya, kes itu disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 [Akta 728]. – K! ONLINE


Lelaki berang tetak ibu tunang sampai mati
Oleh IVAN AMIRUL

20 Disember 2020, 2:49 pm
PITAS – Berang dengan tindakan mahu putus tunang, seorang lelaki menetak ibu tunangnya sampai mati dalam kejadian di Kampung Kuyuh malam tadi.
Mangsa yang maut dikenali sebagai Habibah Abungon, 68 dan mati akibat kecederaan parah ekoran ditetak suspek menggunakan sebilah parang.
Dalam kejadian kira-kira pukul 11.15 malam itu, tunang serta tiga lagi ahli keluarga lain yang berada di rumah turut cedera diserang suspek sama yang berusia 29 tahun terbabit.
Ketua Polis Daerah Kota Marudu, Superintendan Mohd Izaan Abdullah berkata, siasatan awal mendapati suspek dikatakan datang ke rumah tunangnya untuk mengajak pulang ke kampung suspek di Paitan.
Bagaimanapun, difahamkan wanita berkenaan tidak menuruti permintaan suspek dan memaklumkan mahu memutuskan pertunangan.
“Ekoran kejadian itu, suspek dipercayai bertindak agresif dan mengamuk menggunakan sebilah parang. Antara yang cedera adalah tunang suspek sendiri bersama dua adik-beradik selain bapa.

“Semua mangsa yang cedera berusia 24 hingga 65 tahun,” katanya ketika dihubungi hari ini.
Mohd Izaan memaklumkan, hasil pemeriksaan di tempat kejadian mendapati mayat mangsa yang maut terlentang di bahagian dapur dengan kesan darah di atas lantai, manakala semua mangsa cedera sudah dihantar ke Hospital Pitas untuk rawatan lanjut.
“Siasatan masih diteruskan dan usaha mengesan suspek sedang giat dijalankan dan kes disiasat mengikut Seksyen 302 Kanun Keseksaan kerana membunuh,” katanya.-K! ONLINE


MN jemput Bersatu bincang kerusi PRU
Oleh MOHD RASDAN AHMAD

20 Disember 2020, 2:28 pm
PETALING JAYA – Jawatankuasa Perundingan Kerusi Muafakat Nasional (MN) membuat keputusan untuk menjemput Parti Pribumi Bersatu Malaysia (Bersatu) untuk berbincangan mengenai pengagihan kerusi dalam Pilihanraya Umum (PRU) ke 15 nanti.
Timbalan Presiden Pas, Datuk Seri Tuan Ibrahim Tuan Man berkata, keputusan itu dipersetujui dalam mesyuarat jawatankuasa tersebut yang dipengerusikan olehnya dan Timbalan Presiden UMNO, Datuk Seri Mohamad Hasan.
“Dalam mesyuarat terakhir minggu lepas yang dipengerusikan saya bersama Datuk Seri Mohamad Hasan, kita bersetuju untuk menjemput Bersatu untuk turut serta berada dalam jawatankuasa pengagihan kerusi supaya perundingan itu melibatkan tiga parti.
“Insya-Allah, perbincangan Pas dan UMNO sangat positif mengenai pengagihan kerusi dan akan selesai sedikit masa lagi,” katanya.
Tambahnya, perbincangan bersama dalam MN setakat ini amat positif dalam usaha untuk mencari penyelesaian supaya tidak berlaku pertembungan tiga penjuru antara Perikatan Nasional (PN) dan MN. – K! ONLINE.


Lelaki bawa rokok seludup dicekup dalam SJR
Oleh EDDY AQMAL MOHAMED HAMIDI

20 Disember 2020, 2:05 pm
KAJANG – Seorang lelaki tempatan ditahan selepas pemeriksaan ke atas kereta dipandunya menemui beberapa guni mengandungi rokok dipercayai rokok seludup dalam Operasi Samseng Jalanan dan Pencegahan Jenayah di sini pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, operasi dilakukan oleh sepasukan polis dari Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Kajang kira-kira pukul 1 pagi di Kilometer 2.7 Lebuh Raya Kajang-Seremban (LEKAS) arah Kajang.
“Ketika sekatan jalan raya (SJR) sedang dijalankan, anggota bertugas terlihat sebuah kenderaan pelbagai guna (MPV) jenis Toyota Alphard yang dipandu secara mencurigakan telah berhenti sebelum melalui kawasan SJR dilakukan.
“Pihak polis seterusnya menahan pemandu lelaki berusia lewat 30-an dan melakukan pemeriksaan ke atas kereta tersebut lalu menemui beberapa guni mengandungi pelbagai jenis rokok yang dipercayai rokok seludup,” katanya menerusi satu kenyataan di sini hari ini.
Menurut Mohd. Zaid, pemeriksaan lanjut yang dilakukan telah menemui sebanyak 2,240 karton rokok jenis Gudang Garam Surya, 380 karton rokok Gudang Garam Nusantara Hijau dan 80 karton rokok Gudang Garam Nusantara Merah.
“Keseluruhan rokok seludup yang dirampas dianggarkan bernilai RM130,000 dan kes telah dirujuk ke Bahagian Siasatan Jenayah IPD Kajang serta disiasat di bawah Seksyen 135(1)(d) Akta Kastam 1967 kerana memiliki rokok disyaki diseludup.

“Sesiapa yang mempunyai maklumat berhubung kejadian serta aktiviti penyeludupan seperti ini boleh berhubung dengan mana-mana balai yang terdekat atau berhubung terus dengan Pegawai Penyiasat kes iaitu Sarjan Mohamad Khir Bachok di talian 014-5307540,” ujar beliau.


Buaya tembaga 200 kg ditangkap di tepi pantai Tok Bali
Oleh TOREK SULONG

20 Disember 2020, 1:46 pm
FAUZAN Ismail (dua kanan) bersama rakan nelayan yang membantu APM menangkap seekor buaya di Tok Bali, Pasir Puteh, pagi tadi. Foto TOREK SULONG
PASIR PUTEH – Penduduk yang tinggal di kawasan pesisiran pantai Tok Bali di sini gempar apabila melihat seekor buaya tembaga seberat 200 kilogram yang berenang dan melibas ekornya di tepi pantai tersebut semalam.
Khuatir keselamatan mereka terancam dengan reptilia itu, penduduk kampung telah menghubungi Angkatan Pertahanan Awam (APM) Pasir Puteh awal pagi tadi untuk tindakan lanjut.
Pegawai APM Pasir Puteh, Kapten Nik Mohd. Nor Nik Mat berkata, pihaknya menerima panggilan kecemasan mengenai penemuan haiwan itu di pantai berkenaan pada pukul 1.35 pagi tadi.
Menurutnya, sewaktu lima anggota dan seorang pegawai APM tiba di lokasi kejadian, buaya itu masih berada di tepi pantai Tok Bali dalam keadaan yang tidak agresif.
“Kami bersama beberapa nelayan tempatan mengambil masa hampir dua jam untuk menangkap buaya berkenaan.
“Buaya tembaga jantan berukuran panjang lebih tiga meter itu ditangkap menggunakan tali dan kain untuk menutup bahagian mata sebelum ia dibawa pulang ke pejabat APM pada pukul 3.15 pagi,” katanya ketika ditemui pemberita di sini hari ini.

Sementara itu, seorang penduduk, Fauzan Ismail, 42, ketika ditemui berkata, penduduk melihat kelibat buaya itu sedang berenang di tengah laut pada pukul 2 petang semalam.
“Reptilia itu kemudiannya dilihat cuba mendarat tepi pantai pada pukul 12 malam sebelum salah seorang penduduk menghubungi talian kecemasan,” katanya.-K! ONLINE


Paras sungai di Pahang cecah amaran
Oleh KOSMO!

20 Disember 2020, 1:42 pm
Oleh MOHD. SHAHRULANOOR ISHAK
KUANTAN – Penduduk di daerah berisiko banjir di negeri ini wajar berwaspada apabila paras air di sungai-sungai utama mencecah takat amaran, tengah hari tadi.
Sumber Jabatan Pengairan dan Saliran (JPS) Pahang memaklumkan, stesen amaran banjir di Sungai Tembeling serta Sungai Yap di Jerantut kini masing-masing mencatat bacaan 66.38 meter dan 51.91 meter.
Menurut sumber, Sungai Tembeling kini semakin menghampiri paras bahaya iaitu 68 meter, manakala Sungai Yap pada bacaan 52 meter berikutan hujan lebat sejak Jumaat.
Sementara itu, air Sungai Pahang di Temerloh mencatat takat amaran pada bacaan 29.68 meter dan menghampiri paras amaran pada bacaan 31 meter.
Peningkatan paras air Sungai Pahang juga sekali gus menyebabkan sungai-sungai lain yang bersambungan dengannya terutama di Maran dan Pekan mengalami peningkatan.

Dalam pada itu, Sungai Jempol di Maran mencatat bacaan paras waspada 29.89 meter berbanding takat amaran 30 meter.
Selain itu, paras Sungai Lepar, Sungai Belat dan Sungai Lembing di Kuantan turut mencecah takat waspada.-K! ONLINE


Pejabat KWSP Johor Bahru dibuka semula esok
Oleh KHAIRUL MOHD. ALI

20 Disember 2020, 2:25 pm
JOHOR BAHRU – Pejabat Kumpulan Wang Simpanan Pekerja (KWSP) Johor Bahru di sini yang ditutup sementara sejak 6 Disember lalu akan dibuka dan beroperasi semula bermula esok.
KWSP dalam satu kenyataan memberitahu, pembukaan semula pejabat itu melibatkan kesemua operasi dan perkhidmatan yang disediakan pihaknya.
Berdasarkan notis berkenaan, waktu operasi pejabat tersebut adalah bermula pada pukul 8.30 pagi hingga 4.30 petang.
Sebelum ini, pejabat KWSP terbabit ditutup sementara ekoran terdapat seorang kakitangan agensi itu yang didapati positif Covid-19.
Pihaknya dalam satu kenyataan memaklumkan penutupan premis itu dibuat berikutan arahan Kementerian Kesihatan.
Difahamkan tujuannya adalah bagi pelaksanaan kerja disinfeksi dan sanitasi mengikut prosedur operasi standard (SOP) ditetapkan kerajaan.

Turut tular sebuah rakaman video menunjukkan seorang pegawai dipercayai pengawal keselamatan membuat pengumuman menggunakan pembesar suara di hadapan pintu masuk KWSP Johor Bahru.
“Terdapat anggota (kakitangan) KWSP positif Covid-19, anda tidak digalakkan berurusan di KWSP Johor Bahru,” katanya dalam rakaman video berkenaan.
Tambah kenyataan itu, orang ramai disarankan untuk membuat Janji Temu di www.kwsp.gov.my/ms.janjitemu sebelum hadir untuk berurusan di kaunter.
Pengunjung juga diingatkan untuk sentiasa mematuhi SOP ditetapkan dalam norma baharu sebagai langkah pencegahan.-K! ONLINE


Kes Adib dapat pembelaan
Oleh NORLIDA AKMAR IDROS

20 Disember 2020, 1:54 pm
BALING – Kerajaan memberi keyakinan untuk mengambil tindakan sewajarnya dalam kes kematian anggota bomba, Muhammad Adib Mohd. Kassim, dua tahun lalu yang dikatakan masih belum terbela.
Menteri di Jabatan Perdana Menteri (Parlimen dan Undang-undang), Datuk Takiyuddin Hassan berkata, kes tersebut perlu melalui pelbagai proses siasatan dan undang-undang bagi mengenal pasti pelaku dalam kejadian berkenaan.
“Apabila satu inkues dibuat di mahkamah, kemudian koroner atau hakim yang dengar inkues buat satu keputusan untuk kes Adib.
“Sebagaimana yang semua maklum, punca kematian (Adib) disebabkan oleh tindakan jenayah oleh dua atau lebih orang yang tidak diketahui,” katanya.
Beliau berkata demikian kepada pemberita selepas menghadiri Majlis Perjumpaan dengan Datuk Bandar dan Yang Dipertua Pihak Berkuasa Tempatan (PBT) negeri Kedah di Pejabat Daerah dan Tanah Baling di sini hari ini.
Bagaimanapun, kata beliau, tindakan mahkamah ke atas pelaku tidak dapat dibuat kerana keputusan inkues tidak dapat mengenal pasti individu yang terlibat dalam kes tersebut.

“Atas dasar ini, saya difahamkan peguam negara minta polis untuk buat siasatan lanjut dan apabila polis buat siasatan lanjut, difahamkan polis cadang buat satu inkues baharu.
“Walau bagaimanapun, setakat ini tiada inkues baharu dibuat dan berdasarkan jawapan Menteri Dalam Negeri dalam Parlimen baru-baru ini, polis teliti kembali perkara ini untuk diambil tindakan,” ujarnya. – K! ONLINE


Kehadiran pemain naturalisasi suntik motivasi – Azman
Oleh MUHAMAD ARDIE PUTRA SUHAIMI

20 Disember 2020, 12:02 pm
PENAMBAHAN pemain naturalisasi yang bakal diserapkan dalam skuad Harimau Malaya tidak memberi sebarang kesalahan malah keputusan tersebut dijangka dapat meningkatkan mutu bola sepak negara.
Pandangan tersebut disuarakan oleh legenda bola sepak kebangsaan, Azman Adnan yang percaya kehadiran pemain-pemain naturalisasi itu dapat memberi motivasi buat tonggak tempatan beraksi dengan lebih baik.
Azman berkata, rekod pengambilan pemain naturalisasi sebelum ini menerusi pemain sayap kelahiran Gambia, Mohamadou Sumareh telah memberikan impak positif buat skuad kendalian Tan Cheng Hoe itu.
“Jika ada penambahan pemain naturalisasi dalam kem skuad kebangsaan, saya rasa itu bukanlah masalah yang besar asalkan dapat membantu meningkatkan prestasi pasukan.
“Kalau saya masih lagi bermain, situasi ini akan membuatkan saya lebih bersemangat dan cukup bermotivasi untuk merebut tempat dalam kesebelasan utama.
“Malah, saya telah buktikan apabila mampu bersaing dengan pemain import cukup berkualiti seperti Christopher Kiwomya dan Tony Cotte,” kata Azman ketika ditemui pemberita di Kuala Lumpur semalam.

Terdahulu, pemilik JDT, Tunku Ismail Sultan Ismail dalam satu kenyataan mengesahkan bahawa Endrick dan Cabrera akan dinaturalisasikan bersama kelab Harimau Selatan bermula tahun 2022.
Sebagai rekod, skuad Harimau Malaya yang kini menduduki ranking ke-153 dunia sudah mempunyai dua pemain naturalisasi iaitu Sumareh dari Gambia yang diberikan kerakyatan pada 2018.
Sementara itu, Liridon Krasniqi kelahiran Kosovo pula telah diberi kerakyatan pada awal tahun ini selepas bermain dalam kancah Liga M sejak musim 2015.


Status agama wanita Malaysia kahwin pemain hoki India disiasat
Oleh MOHD SHARKAWI LONDING

20 Disember 2020, 12:00 pm
JOHOR BAHRU – Status agama seorang wanita berasal dari negeri ini yang melangsungkan perkahwinan dengan seorang pemain hoki kebangsaan remaja India masih dalam siasatan.
Pengerusi Jawatankuasa Hal Ehwal Agama Islam negeri, Tosrin Jarvanthi ketika dihubungi memaklumkan pihaknya dalam siasatan secara menyeluruh.
“Masih dalam siasatan,” katanya dengan ringkas di sini hari ini.
Isu status agama wanita berusia 27 tahun itu timbul selepas berita gembira pasangan itu melangsungkan perkahwinan mengikut acara keagamaan selain agama Islam tular di media sosial.
Difahamkan, majlis resepsi itu berlangsung kampung halaman pihak lelaki di Mithapur, India semalam.
Menurut laporan media, pasangan itu menjalinkan hubungan sejak sembilan tahun lalu dan dijadualkan melangsungkan perkahwinan pada April lalu.

Namun majlis itu ditangguhkan ekoran penularan pandemik Covid-19.
Meskipun ditangguhkan, wanita berkenaan berjaya mendapatkan permohonan khas daripada kerajaan Malaysia untuk terbang ke New Delhi pada 2 Disember lalu.
Pemain itu kali pertama bertemu isterinya yang menyaksikan perlawanan ketika dia mengetuai satu kejohahanan hoki pada 2012 di Johor.-K! ONLINE


120 kotak minyak masak subsidi dirampas
Oleh AHMAD SHAHERMAN SHAMSURI

20 Disember 2020, 1:31 pm
MACHANG – Kementerian Perdagangan Dalam Negeri dan Hal Ehwal Penggunaan (KPDNHEP) Kelantan merampas sebanyak 120 kotak minyak masak bersubsidi di dalam dua buah kereta yang dipercayai untuk diseludup ke negara jiran di Jalan Pangkal Meleret, di sini semalam.
Ketua Pegawai Penguatkuasa Negeri KPDNHEP Kelantan, Azanizam Affendi Juri berkata, rampasan itu minyak masak seberat 2,040 kilogram itu dianggarkan bernilai RM5,100.
Katanya, rampasan itu dilakukan dengan kerjasama Agensi Kawalan Sempadan Malaysia (Aksem) menerusi Op Benteng Covid bermula pada pukul 6 petang hingga 10 malam.
“Tindakan dilakukan selepas anggota KPDNHEP menjalankan risikan terhadap dua buah kereta jenis Proton Waja dan Ford yang membuat pembelian minyak masak dengan pemborong di sekitar Machang.
“Siasatan mendapati, kedua-dua buah kereta itu membawa barangan tersebut ke kawasan sempadan dipercayai untuk diseludup ke negara jiran,” katanya dalam satu kenyataan di sini hari ini.
Menurut Azanizam, susulan daripada itu, pihaknya menahan kereta berkenaan bersama tiga orang lelaki warga tempatan termasuk seorang penumpang yang berusia dalam lingkungan 20-an yang dipercayai terlibat dalam kegiatan tersebut.

Katanya, siasatan awal juga mendapati mengaku bahawa minyak masak itu akan dihantar ke pengkalan haram Bukit Lata, Pasir Mas sebelum ia diseludup ke Mundok, Thailand.
Tambahnya, kes disiasat di bawah Akta Kawalan Bekalan 1961 disyaki dengan niat melakukan penyeludupan.-K! ONLINE


ABK20 bakal berlangsung secara virtual online
Oleh MUHAMAD ARDIE PUTRA SUHAIMI

20 Disember 2020, 12:03 pm
Liga Bola Sepak Malaysia (MFL) terus komited untuk mengadakan Anugerah Bola Sepak Kebangsaan (ABK) 20 secara online pada 30 Disember ini sebagai acara penutup kalendar bagi Liga Malaysia (Liga M) 2020.
Ketua Pegawai Eksekutif MFL, Datuk Ab. Ghani Hassan berkata, konsep ABK20 diadakan secara virtual selaras saranan pihak kerajaan yang menggalakkan penjarakan sosial atau Perintah Kawalan Pergerakan (PKP) ketika pandemik Covid-19 ini.
Lebih menarik, Ab. Ghani mengesahkan, peminat bola sepak tempatan turut diberikan peluang mengundi bersama-sama panel profesional terdiri daripada 24 ketua jurulatih, 24 kapten dan 24 wakil media.
“Umum mengetahui perjalanan kalendar Liga M tahun ini tidak berjalan sebaiknya terutama penyokong tidak dibenarkan ke stadium ketika saingan disebabkan pandemik Covid-19.
“Jadi, MFL tidak mahu elemen penyokong diketepikan dan bagi ABK20 virtual ini, mereka diberikan peranan untuk mengundi pemain kesayangan mereka.
“Ini adalah pertama kali kita menyaksikan penyokong diberikan kuasa untuk mengundi dan saya percaya, keputusan ini adalah terbaik bagi acara penutup kalendar Liga Malaysia,” katanya dalam satu kenyataan semalam.

Sebagai rekod, bintang sayap sensasi Johor Darul Ta’zim (JDT), Safawi Rasid telah diiktiraf sebagai penerima Anugerah Pemain Paling Bernilai (MVP) pada ABK tahun lalu.


1.67 tan daging sejuk beku dirampas
Oleh YATIMIN ABDULLAH

20 Disember 2020, 1:27 pm
RANTAU PANJANG – Pasukan Gerakan Am (PGA) Batalion 7 mengagalkan cubaan menyeludup lebih 1.67 tan daging sejuk beku ke negara jiran sewaktu banjir sedang melanda Kampung Bukit Lata, Jeram Perdah di sini malam tadi.
Pegawai Pemerintah PGA Batalion 7, Superintendan Azhari Nusi berkata, rampasan daging sejuk beku bernilai RM 46,972.80 itu dilakukan pada pukul 9.48 malam di kawasan tersebut.
Katanya, anggota PGA menjalankan rondaan rutin berhampiran pangkalan haram Jitong sebelum melibat dua lelaki sedang memunggah kotak-kotak keluar dari sebuah van.
Menurutnya, semasa anggota PGA menghampiri kenderaan tersebut, kedua-dua lelaki itu terus melarikan diri dengan menggunakan van tersebut.
“Anggota PGA telah bertindak mengekori van itu sehingga ke Kampung Bukit Lata, Jeram Perdah.
“Dua lelaki terus memberhentikan van tersebut dan melarikan diri bagi mengelakkan mereka ditangkap anggota PGA yang bertugas,” katanya ketika dihubungi Kosmo! hari ini.

Azhari memberitahu, pemeriksaan lanjut di dalam kenderaan itu telah membawa kepada penemuan pelbagai jenama daging sejuk beku yang dipercayai untuk diseludup ke negara jiran.
Katanya, siasatan awal mendapati daging tersebut cuba diseludup ke negara jiran menggunakan laluan haram bagi mengelakkan bayaran cukai.
“Kita tidak menolak kemungkinan daging itu untuk pasaran tempatan di negara jiran.
“Nilai keseluruhan rampasan termasuk van dianggar berjumlah RM66,972.80,” ujarnya.-K! ONLINE


HTA KL berjaya laksana pembedahan pemindahan hati
Oleh ZULKIFLI MANZOR

20 Disember 2020, 1:36 pm
PETALING JAYA – Hospital Tunku Azizah (HTA) yang dahulunya dikenali sebagai Hospital Wanita dan Kanak-Kanak Kuala Lumpur berjaya melaksanakan pembedahan pemindahan hati pediatrik pertama melibatkan penderma hidup semalam.
Ketua Pengarah Kesihatan, Tan Sri Dr. Noor Hisham Abdullah berkata , pembedahan itu melibatkan pemindahan sebahagian hati seorang wanita kepada anaknya yang berusia 1 tahun 6 bulan.
“Kejayaan itu merupakan pencapaian yang seterusnya dalam perkhidmatan pembedahan pediatrik HTA Kuala Lumpur. Pesakit berusia 1 tahun 6 bulan mendapat sebahagian hati ibunya (penderma hidup).
“Pembedahan selama 10 jam itu dilakukan oleh pasukan kakitangan perubatan yang terlatih dan mahir,” katanya dalam satu hantaran di akaun Facebook beliau hari ini.
Noor Hisham berkata, pasukan perubatan yang terlibat dalam pembedahan itu termasuk pakar bedah pediatrik, pakar bedah hepatobiliari, pakar anestesiologi pediatrik, intensivis pediatrik, doktor perubatan, penyelaras transplantasi, jururawat dan pelbagai kakitangan sokongan lain.
Dalam pada itu, beliau berkata, perkhidmatan pemindahan di Malaysia bermula pada tahun 1975 dan sejak itu ia semakin berkembang pesat di negara ini.

Jelas beliau, walaupun pandemik Covid-19 mengubah landskap kesihatan negara tahun ini, pasukan perubatan telah melakukan sebanyak 20 pemindahan hati.
“Terima kasih kepada pasukan atas tugas yang sangat baik dan kami berharap pesakit cepat sembuh,” katanya. – K! ONLINE


Dua tonggak legakan Leicester
Oleh KOSMO!

20 Disember 2020, 12:30 pm
LEICESTER – Pengurus Leicester City, Brendan Rodgers percaya dua pemainnya, Timothy Castagne dan Daniel Amartey boleh diturunkan pada aksi Liga Perdana Inggeris (EPL) menentang Tottenham Hotspur di Stadium Tottenham Hotspur malam ini.
Sebelum ini, kedua-dua pemain berkenaan dikatakan mengalami kecederaan hamstring, namun mereka mungkin akan beraksi ketika berkunjung ke Stadium Tottenham Hotspur.
Bagaimanapun, beliau berkata, pasukan perubatan perlu memantau keadaan Castagne dan Amartey terlebih dahulu sebelum memberi lampu hijau kepadanya.
“Semua pemain cergas dan boleh diturunkan. Saya sangat berharap boleh gunakan khidmat Castagne dan Amartey pada perlawanan tersebut, ia satu berita baik untuk pasukan.
“Kami perlu pantau keadaan mereka terlebih dahulu. Sebenarnya, Castagne boleh beraksi pada perlawanan sebelum ini tetapi saya tidak mahu ambil risiko,” kata Rodgers.
Bekas pengendali Liverpool itu mengakui, beliau menggemari gaya permainan yang ditampilkan Castagne kerana pemain antarabangsa Belgium tersebut banyak membantu pasukan ketika menyerang.

“Jika anda lihat aksinya, dia mampu membuka ruang buat pemain-pemain serangan masuk ke dalam kawasan lawan. Dia juga mampu bertahan dengan baik,” ujar beliau. – AGENSI